Herriarteko eskuko finalera zein bi herri sailkatuko diren jakingo da asteburuan\nAzpeitia eta Azkoitia izango dira aurrez aurre batetik, eta Ataun eta Astigarraga bestetik; azpeitiarrek 1-2 irabazi zuten joaneko jaialdian, eta astigartarrek 2-1; finala hilaren 29an izango da, 16:30ean, Donostiako Atano III.ean\nHerriarteko Eskuko Txapelketaren finala ere ate joka da. Hain zuzen ere, finalerako txartelak izango dituzte jokoan asteburu honetan Azpeitiak eta Azkoitiak alde batetik eta Ataunek eta Astigarragak bestetik, finalerdien itzulerako jaialdiak jokatuko baitituzte. Joanekoetan, Azpeitiak 1-2 irabazi zion Azkoitiari (7-22, 19-22, 22-19), eta Astigarragak 2-1 Atauni (22-7, 9-22, 22-13).\nHauxe da finalerdien kartelera:\nFinala hilaren 29an izango da, larunbata, 16:30ean, Donostiako Atano III.ean.\nIazko edizioa Azpeitiak irabazi zuen, eta Ataun izan zen txapeldunorde.


author_facet:"Euskadi. Hezkuntza, Unibertsitate eta Ikerketa Saila" topic_facet:"Instalazioa eta mantenimendua (Lanbide Arloa)" topic_facet:"Fabrikazioaren Automatizazioa (Modulua)" topic_facet:"Muntaia- eta mantentze-lan elektriko/elektronikoak (Modulua)" topic_facet:"Linea Automatizatuen Eroapena eta Mantentze Lanak (Modulua)"\nEgilea: Euskadi. Hezkuntza, Unibertsitate eta Ikerketa Saila Proposatutako gaia: Instalazioa eta mantenimendua (Lanbide Arloa) Proposatutako gaia: Fabrikazioaren Automatizazioa (Modulua) Proposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Linea Automatizatuen Eroapena eta Mantentze Lanak (Modulua)\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Musikaren Teoria Musikarientzat eta Jende Arruntarentzat\nToby W. Rush-en eskutik\nOrrialde honetan musikaren teoriari buruz sortu ditudan fitxetarako loturak aurki ditzakezue, PDF formatuan. Etengabe gehitzen ditut fitxa berri gehiago eta daudenetan akatzak zuzendu. Baliogarri egiten bazaizkizu libre zara erabiltzeko, eta akatzen bat aurkitzen baduzu edo gomendiorik bururatzen bazaizu, mesedez, jarri kontaktuan. Ondo pasa!\nFitxak doakoak dira, Creative Commons BY-NC-ND lizentziarekin. Labur esanda, nahi beste kopiatu, inprimatu, banatu eta erabili ditzakezu; beti ere aldaketarik egin gabe, zureak izango balira bezala argitaratu gabe edota saldu gabe.\nBilduma honek lan bat da, baina nahiago baduzu, uneko orri guztiak PDF bakar gisa deskargatu ahal izango duzu. a single PDF.\nGuzti honek zure interesa piztu badu baliteke musikaren teoriarekin lotutako kamiseta, txapel, boltsa, botoi edo pegatinarik nahi izatea. Bisitatu Kamiseten eta abarren. Dohaintzetarako, egin klik Bixkorren. Eskerrik asko!\nOrrietan azpitik daude euskaratuak; Antxon Urrutia esker bere bertsio hau sortzeko laguntza mota egiteko! Fitxak hainbat hizkuntzatan daude eskuragarri... egin klik beheko banderetan.\nFitxak itzultzen lagundu nahi duzula? Ederto! Jarraitu lotura hau xehetasun gehiagorako.\nMusikaren Teoriako Oinarriak\nZer da Musikaren Teoria?\nPertsona interesgarri eta erakargarri hauek ikasten egoteko zerbait izango du, ez?\nEdo nola menderatu zuten mundua bost lerrok.\nEz baitago "nota laburrago jo" esateko modu hobeagorik bandera arraro batzuk erabilita baino.\nSentitu erritmoa! Orain, sailkatu erritmoa.\nInork ez du makoen mundua Bixkorrek bezala ezagutzen.\nGehi ditzagun nota txiki polit batzuk gure papelean.\nEz garai batean janzten zen hura; baina bueno, nahi baduzu aurrera eh!\nZortzidunetara heltzeko tonu erdiekin hasi beharko da.\nZergatik deitzen diren "justuak?" Ez direlako besteak baino gehiago ez gutxiago.\nBitarte Ez Justuak\nBota dezala lehen harria justua ez denak.\nOraindik ere ez dago argi? Bixkorrek lagunduko zaitu.\nDinamika eta Artikulazioak\nAginduak Italieraz emanda ez da gogorregia egiten.\nGarai Klasikoa: Harmonia Diatonikoa\nZeinen ongi, orain hiruko paketeetan!\nOinarrizkoa ez da nahikoa Haydn-entzat.\nHelburu birekin sortua: barroko garaiko konposizioetan laguntzeko eta ikasleak torturatzeko.\nZenbakiek ez dutela maiuskula eta minuskularik? Erromatarrek bai.\nJaun-andreok: Johann... Sebastian... BACH!\nAhots-Joskera: Arau Bertikalak\nKontuz banaketarekin! Kontuz ordenarekin! Eta kontuz bikoizketekin! Kontuan izateko gauza gehiegi.\nAhots-Joskera: Arau Horizontalak\nEz dezagun gehiegi zaildu.\nAhots-Joskera: Inbertsioak Erabiltzen\nEz, ez duzu zertan erabili inbertsiorik; benetan dakitenek egiten dutela bakarrik diot...\nAhots-Joskera: Minor Melodikoa\nDudarik izan ezkero kontsultatu medikuarekin.\nHasiera duen guztia bukatzen da.\nTonikarako bidea beti da zaila.\nModulazio Diatonikoa Akorde Perfektuekin\nEman gorago, Barry!\nGarai Klasikoa: Garapena eta Forma\nDenboraz justu dabiltzan konpositoreen sekreturik handiena.\nGarai Klasikoa: Harmonia Kromatikoa\nXVI. Mendeko Kontrapuntua\nMusikaren Teoria Musikarientzat eta Jende Arruntarentzat, Toby W. Rush-en eskutik, Creative Commons Aitortu-EzKomertziala-PartekatuBerdin 4.0 Nazioarteko lizentziapean dago.


Sare sozialak egoki eraikitzearen garrantzia | AZK\nEdukien sorkuntzaSare Sozialak\nSare sozialak egoki eraikitzearen garrantzia\nBy AZK blog2022-02-21March 9th, 2022No Comments\nHome » Bloga » Sare sozialak egoki eraikitzearen garrantzia\nGaur egun, sare sozialak ezinbesteko aisialdi-tresna bihurtzeak interakzio- eta ikus-estimulo berriak sortu ditu, zeintzuek gure bizitza ulertzeko moduan eragina duten, baita mundu birtualak eragiten digun eran eta erreala balitz bezala jasotzeko dugun joeran ere. Dagoeneko ez dago bereizketa argirik materialaren eta birtualaren artean. Horren adibide da metabertsoaren arrakasta edo gorakada. Mundu birtuala eguneroko kontu bihurtu zaigu, eta, aipatu dugun bezala, sare sozialak nagusi dira horretan. Gizarte-sare ugari daude, zeinetako bakoitzak bere helburuak, jarraitzaileak, arauak, aplikazioak… dituen. Beraz, publizitate-agentzia garen aldetik, sareekin lan egiteko orduan, ezinbestekoa da argi izatea haien eragina edo oihartzuna. Twitter, Tik Tok, Facebook, Linkedin, Youtube, Snapchat, Twich, Instagram… plataforma beste aukera daude.\nOraingo honetan, Instagram izango dugu hizpide, irudia oinarri duen sare soziala. Diseinatzaileak garen heinean, esango dugu, aipatutako gainontzekoek ez bezala, arrastoa uzten duela, sortzen dugun edukiaren irudi kronologikoa, hain zuzen. Izan ere, irudi batek gainonzekoekin du lotura, elkarreragina; alegia, inguruarekin bat egiten du eta kontsumitzaileentzako irakurketa berriak sortzen ditu.\nNola antolatu edukia Instagramen\nHori horrela, zer izan beharko genuke kontuan Instagramen eduki kontzientea sortzeko orduan? Instagramen feed-a, storiak eta nabarmendutako edukiak bezalako osagaiak ditu, besteak beste. Feed-a behin argitaratuta finkatuta geratzen den irudia da. Hasiera batean, 1:1 motako irudiak ziren; gaur egun, ordea, ez dago mugarik, ez formatoei ezta proportzioei dagokienean ere. Bideoak erabil ditzakegu, gif-ak edota 1:1 ez diren irudiak. Storien kasuan, 24 orduz baino ez dute erakusten edukia, iragankorra da, informazio-pilula gisa kontsumitzen dena.\nNabarmendutako edukiak aurretik sortutako storiez osatuta daude, eta eduki iragankorra behin betikotzeko aukera ematen dute. Hainbat estrategiak egiten dute bat aipatutako hiru atal horiei aurre egiteko, hala nola, targetarekin eta gure produktuaren helburuarekin estuki lotutako metodologiak. Feed-ari dagokionez, egiaztatu dugu kontrolpean izateko modurik erabiliena zutabeka antolatzea dela.\nHorrela, hartuko duen itxura aurreikus dezakegu eta horren araberako diseinu zehatzagoa egin (ahaztu gabe mugikorraren bidez erabiltzen dela gehienbat sare hau, beraz, mobile firsta ezarriko dugu beti diseinatzeko orduan).\nFeed kontrolatuak sortzeko formarik hedatuenetako bat, feed-a zutabetan antolatzea da.\nErabilitako beste prozedura bat kontrakoa da, alegia, feed-a ez kontrolatzearena, baina txertatzen ditugun irudi guztien kadentzia edo erritmoa bereziki zainduta: kolorearen eta armonia eta irudien estetika ondo landu eta errespetatu. Modu horretara, lortzen dugun emaitza globala eta trinkoa da, eta irudi berriak gehitzen ditugunean unitateko estimulu bat sortzen dugu. Horrela jokatu ezean, estimulua inkoherentea eta ordenarik gabekoa izango litzateke (hori izango ez balitz sede bisuala). Storien kasuan, ez dugu ahaztu behar gero eta ikus-entzunezko eduki gehiago kontsumitzen dugula. Orain gutxira arte, irudiak estatikoak ziren, animaziorik eta mugimendurik gabekoak, baina Tik Tok-en reels-en gorakada ikusita, gaur egun sare horretan ere erabiltzen da. Horregatik, komeni da motzak, deigarriak, dibertigarriak eta interakziodunak izatea, erabiltailearentzat erakargarriagoa izan dadin.\nAmaitzeko, gomendagarria da nabarmendutako storien aukeraketa ona izatea, horrek informazioa eskuragarri eta ordenatua izaten laguntzen baitu, bai argitaratu zen unean storia ikusi ez zuen jendearentzat, bai berriz ikusi nahi duenarentzat, aisialdiaz disfrutatu nahi duenarentzat … Gure profilak eskaintzen duen funtzioaren araberakoa izango da.\nLaburbilduz, sare sozialetan kalitate handiko edukia sortzeak etekin garrantzitsuak ekar ditzake, baldin eta egoki kudeatzen badira, alegia, aipatutako guztia aintzat hartzen bada.\nAurreko albisteaPBLday: ekitaldi baten kudeaketa integrala\nHurrengo albisteaEmployer Branding-a. Zerk bereizten gaitu lehiakideengandik?


Iraultzak kalean egiten dira, eta ez etxeetan edo erakundeetan. Horregatik, kaleetan kultura-gune berriak sortzeko premiagatik jaio zen Fem Tour Truck proiektua, eta hark denoi eragiten digun borroka sozial gisa defendatzen du feminismoa...\nGasteiz, 1987. Arte Ederrak ikasi zituen Leioan, eta ikusmen-arteei eta multimediari buruzko master bat egin zuen Valentzian. Gaur egun, ikus-entzunezkoen produkzioari buruzko eskolak ematen ditu unibertsitatean. Artista poliedrikoa da, eta performancean, ekintzan eta bideoan oinarritzen du bere lana. Horiek erreminta gisa erabiltzen du sistema patriarkalaren kontrako kritika sozialeko lanak eta lan esperimentalak egiteko, aro teknologiko honetan, irudia eta nortasuna zalantzan jartzeko helburuarekin. Teknologiaren subertsioa eta akatsak bilatzen ditu, ikuslea modu aktiboan nahiz pasiboan nahastuz.\nBere lanak zenbait jaialdi, galeria eta museotan erakutsi eta saritu izan dira, hala nola, Montehermoson, Amarikan, Reina Sofian, La Llotgetan eta abarretan, eta Europan zehar ere hainbat performance egin ditu, Italian, Ingalaterran, Frantzian eta Alemanian, adibidez. Gainera, hiru aldiz eman diote bere obra artistikoa egiteko beka.


2. Zerkausia | Tolosa Turismoa\nHauxe da azokak larunbat goizetan hemen sortzen duen giroa. Tolosak gaur egun duen merkataritza- eta kultura-bizitzaren berri ematen duen gertakaria da.\nAzoka XIII. mendeaz geroztik egiten da. Hasieran, Udaletxeko plazan egiten zen. 1785. urtean, berriz, Zerkausia eraiki zen, eta, harrezkero, bertan egin da azoka. Azokaren kokapena ez da kasualitatea, inondik ere. XVIII. mendeko bi biderik garrantzitsuenen artean dago: Gaztelako Errege Bidea eta ibaia zeharkatzen duen zubitik Nafarroara zihoan bidea. Azoka nahitaezko geralekua zen trukea egiteko.\nLehen Zerkausia, zurezkoa, 1898an eraitsi zen, eta herri-bozketa bat egin zen berria non kokatuko zen erabakitzeko. Azkenean, leku berean berreraikitzea erabaki zen, eta burdinurtuz eta hormigoiz egin zen. Balkoiak eta bi dorreak 1927an erantsi zitzaizkion.\n2006an, zaharberritu egin zen, eta orduan hartu zuen orain duen itxura. Kristalezko hainbat xafla ipini ziren zoruan. Aurkitu xaflak eta jarri begira; Erdi Aroko harresiaren aztarnak ikusi ahal izango dituzu. Harresi horrek ematen dio izena euskaraz: Zerkausia (“zerka hautsia”)\nHarrezkero, Zerkausia ez da bertako produktuak saltzeko eta erosteko leku bat, besterik gabe. Produktuak dastatzeko lekua ere bada. Izan ere, jantoki bihurtzen da urtean hainbat alditan, hain zuzen ere Babarrunaren festan, Bisiguaren festan edo “Txuleta, haragia eta txingarraren” festan (HARAGI bezala ezaguna gaur egun). Imajinatzen al dituzu parrilak, usainak, giroa…? Probatzera gonbidatu nahi zaitugu, ez zaizu damutuko!\nJarraitu ibilbidea bisitaren hurrengo punturaino: Naparzubia.


Iñaki Errasti: “Aurten garbi dago aukera handia dugula sailkatzeko, baina ez da erraza izango” – Usurbil Eginez\nIñaki Errasti: “Aurten garbi dago aukera handia dugula sailkatzeko, baina ez da erraza izango”\nArg.: Monika del Valle/Foku\nBerria egunkariko Aitor Manterola kazetariak, Iñaki Errasti aginagarra elkarrizketatu du. Ibilbide luzea du arraun munduan, aurretik Orion, (11 urte), Astilleron (2 urte), Arkote (urte 1) eta Kaikun (6 urte) ibilia baita. Azkeneko urteetan Ondarroako arraun taldean dabil arraunlari eta entrenatzailea moduan.Ostegunean (abuztuak 29) Kontxako Banderako sailkatze estropada jokatuko da eta Ondarroako taldeak bertan parte hartuko du. Kontxako Banderan 1996an aritu zen azkenekoz Ondarroa, eta iaz 2,66 segundogatik geratu zen kanpoan. Iñaki Errasti arraunlari eta entrenatzaileak konfiantza du urteko helburua beteko dutela bihar. Osteguneko estropadan arraunean arituko dela iragarri du.\nIñaki Errasti: “Aste berezian gaude. Urteko estropada eta gure helburu garrantzitsuena da, eta uste dut sasoi onean iritsi garela, lanak ondo egin ditugulako. Gogo handiarekin gaude, eta ea ez dugun zorte txarrik izaten, sailkatzeko aukerari eusteko”.\nElkarrizketa osoa: berria.eus\nAurrekoa Aurreko sarrera: Usurbilgo Udalak antolatuta irailaren 7an ‘Harria Hitz’ bisita gidatua\nHurrengoa Hurrengo sarrera: G7aren kontra-gailurrean atxilotu dituzten herritarrak askatzeko gaur manifestazioa Donostian


ALDIRI 39. Fikzio hiriak :: berriak :: Udako Euskal Unibertsitatea\nKalean da ALDIRI aldizkariaren 39. zenbakia: Fikzio Hiriak.\n“Hiri ikusezinak” ziren baita Italo Calvinok hitzez eraiki zituenak; desira, memoria edo heriotzaren bitartez hiritarraden hori deskribatu eta jasotzeko. Eta mila begidunak RearWindow filmeko fatxada zulatuak. Mugimendu eta estiloarkitektonikoek ere izan dute rol protagonista hainbatetan,arkitektura modernoak Mon oncle filmean duena edo 50eko hamarkadako aldiri estatubatuarrek Revolutionary roadfilmean dutena kasu.Arkitektonikoki antagonikoak izan ziren zinemagintzarenhastapenen lekukotzat har ditzakegun bi estudio. GardengardenaGeorge Melies-ek bere lorategian eraiki zuena,negutegi itxuraduna; kutxa ilun baten tankeraduna, aldiz,Thomas Edison-ena, paper beltzez estalitako zurezko egiturabatez osatua. Eta mende bat beranduago, fikzioak egitekobaino areago, fikzioekin eraiki zituen Agnès Varda-k hainbatetxola. 35mm-tan egiten zen zinema omentzeko, bere LeBonheur filmaren negatiboak hartu eta The greenhouse ofHappiness zeritzon lana osatu zuen.Hiriz josita dago zeluloidea, letrak pilatuz eginda dorreak, fotogramaz eraikita babeslekuak, eta fikzioz beteta aldiriak.\nUEUren DENDAN duzu eskuragai


LARRUNARRI ESKOLA 1985 urtean sortu zen Euskal Herriko Giak (EHG) eta Euskal Eskaut-Gia Elkartea (EEGE) elkarteen eskutik, aisialdiko heziketaren esparruan egiten zuten lana aurrera eramateko beharrezkoa zen formazioa bermatzeko.\nMetodologiak, filosofia/idearioak eta estiloak izate konkretu bat definitzen dute: hala, gure eskolak taldeen eta hezitzaileen formaziorako eskariari erantzuna ematea du helburu, boluntariotza konprometitu baten esparrutik lan eginez, elkarbizitzan oinarritutako ikastaroen bitartez edukiak eta materia taldeko lan/antolakuntza/animazio/dinamizazioarekin uztartuz, heziketa taldean\nLARRUNARRI ESKOLAn egindako jarduera guztiak pertsona orori irekita daude.\nLARRUNARRI ESKOLAk aldiro Aisialdiko Begirale eta Aisialdiko Zuzendari ikastaroak antolatzen ditu, hala nola zenbait ikastaro monografiko urtean zehar.\nEusko Jaurlaritzak eta Foru Aldundiek BEGIRALE eta ZUZENDARI titulu homologatuetarako ikastaroetzat gai eta iraupen zehatzak finkatzen dituzte, baina metodologiarik ez.\nLARRUNARRI ESKOLAn ematen diren Aisialdiko Begirale eta Zuzendari ikastaroak ez daude soilik titulu homologatua eskuratzera bideratuak, benetako FORMAZIO bat lortzera baizik. Honek, besteren artean, metodologia konkretu baten erabilera dakar:\nIkastaroak, beren egitura eta baldintzak direla eta, teoriko/praktikoak dira berez: ikaste-orduak betetzen dituzte, baina hauetaz gain beste horrenbeste elkarbizitza ordu eskatzen dira:\nIkastaroak asteburuetan ematen dira, egoera batzuk sortu eta bultzatzeko asmoarekin, eduki teorikoa ondoren hezitzaileak lan egin beharko duen testuinguruan kokatzeko.\nEskola barnean bost departamentu edo gaien inguruko arlo daude, zeintzuetatik ikastaroetako edukiak prestatzen diren:\nNatur Tekniken departamentua\nInguru eta Gizarte-Konpromezuko departamentua\nDepartamentu hauek edukien eztabaida, hausnarketa, ikerketa, egokitzapen edota lanketa foro izateko asmoarekin finkatzen dira, zeina ondoren Zuzendaritza Taldearen iragazkitik igaro ondoren Larrunarri Eskolak azaldu eta irakatsiko duen.\nIkastaroko sesio bakoitza dagokion eskolako departamentuak egoki deritzon aditu batek azaltzen du; hau departamentu barnekoa izan daiteke edo ez, Zuzendaritza Taldearen oniritzia jasota betiere.\nEz soilik txosten-materia, ikastaroko sesio bakoitzeko estiloa, metodoa, teknika eta dinamikak Zuzendaritza Taldean aztertu eta akordatzen dira, logika eta ikastaroan zehar ematen diren sesio guztien arteko jarraikortasun koherente eta osagarria bermatuaz.\nBibliografia anitz eta zabala eta erreferentziak (era, garai, joera, jatorri, eskola guztietako egileenak, Larrunarriko liburutegi propiotik edota kanpoko irakasle eta unibertsitateetatik hartuak) departamentuetan lantzen dira, edukiak garaiko testuingurura eta ikasketari taldeari egokitzeko, eta esperientzia propio, benetako erreferentzia eta praktikekin osatzen dira. Edukien igorpena eta azalpena baino, ikasketarien hausnarketa bultzatzea bilatzen da; ikastaroan zehar hausnarketa, kritikarako gune eta momentuen alde egiten da, ideiak lantzeko, irizpide propioak sortzeko, independentzia eta tresna propioak emateko...


euzkitze Archives - Bertsolari\nPosts Tagged "euzkitze"\n[Podcasta – Egañaren belaunaldia V] Euzkitze\nEuzkitze – Belaunaldi honek lurrikara txiki bat ekarri zuen bertsolaritzaren historiara. Hamarreko talde horretatik bakoitzari beste kideei buruzko gertakari, pasadizo, oroitzapen eta gogoetak eskatu genizkion, eta batzuk CD batean bildu eta gure 120. alearekin batera banatu genituen. Hemen duzu Xabier Euzkitzerena, soinu efektuak gehituta podcast formatuan. Powered by RedCircle Euzkitze\nEITB Podkast – Xabier Peritz Mendizabal, Euzkitze baserrikoa\nXabier Peritz Mendizabal – EITB Podkasten ataritik. Bertsoa etxeko sukaldean entzun zuen lehenengoz Xabier Euzkitzek. Aitaren eta amaren arteko zirtoak eta Gloria Fuertesek espainiar telebistan egiten zituen hitz joko eta errimak oso ondo oroitzen ditu azkoitiarrak. Oso bizkor iritsi zen plazetan handienekin abestera, eta agian bizkorregi utzi zuen oholtza, arrazoi politikoak medio. Telebistan karrera oparoa egin


Estibaus » Lucía Saiz Padrones\n« Felisa Martín Bravo meteorologoa eta Villa Iñaki\nReconocimiento oficial a un trabajador de Toschi fallecido a causa del amianto »\nPasa den abuztuaren 22an Lucía zendu zen, gure laguna eta Altzako Historia Mintegiko bazkidea. Gertutik lan egin zuen gurekin, Lekukoak proiektuan parte hartuz eta Hautsa Kenduz liburu-sortarako “Recuerdos de mis vivencias” artikulu idatziz, lanbrotsu zegoenez paseatzera atera ez zen egun batean. Haren hitzak irakurriz bere izaera eta nortasuna nolakoa ziren antzeman daiteke. Lucía hain berezia egiten zuen izaera sendoa eta bizitasuna, Lucía hain berezia egiten zutenak, agerian geratzen dira bere kontatzeko moduan. AHMren 25. urteurrenean Poza de la Sal, bere sorterria ezagutzeko gonbitea egin zigun. Gaztelura igoz, herriko txokoak erakutsiz, bere poemak irakurriz, Burebako zelaietako neskatoa bilakatu zen; egun ahaztezina igaro genuen.\nZorionekoak gara Lucía ezagutu izanagatik eta harekin AHMren hoberena, gertuena eta kutunena partekatzeagatik. Gorde ditugu Pozatik ekarri zizkigun gatz-poteak; zure izaera gatzduna ekartzen digu gogora Lucía. Eskerrik asko.


Elkarrizketa Alaitz Artolari | aralarmusika\n1 martxoa, 2016 atalean aralarmusika -k publikatua\nElkarrizketa Alaitz Artolari egitea erabaki dugu. Amezketakoa da eta hamalau urte ditu. Donostiako kontserbatorioan pianoa eta biolina ikasten ditu. Bederatzi urte zituela hasi zen pianoa ikasten Amezketako musika eskolan eta urrengo urtean kontserbatoriora joan zen. Biolina jotzen berriz lehengo urtean hasi zen. Gitarra jotzen ere badaki baina bere kasa ikasita.\n1-Txikitatik izan al duzu musikarekiko interesa?\nBai, txikitatik gustatu izan zait.\n2-Nolatan hasi zinen pianoa ikasten Amezketako musika eskolan?\nEgun batean, amarekin kotxean nindoala irratian pianoa entzun nuen eta amari esan nion pianoa ikasten hasi nahi nuela.\n3-Erraza egin al zitzaizun pianoa ikastea hasieran?\nOhitzea kosta egin zitzaidan baina hasierako kantak errazak zirenez ez zitzaidan hain zaila egin.\n4-Zerk bultzatu zizun musika eskola utzi eta kontserbatoriora joateko?\nAmezketako Zumadi eskolara, pianojole bat etortzen zen urtero emanaldi bat ematera eta jolas batzuk egitera bertako ikasleekin. Emanaldia bukatu ondoren pianojoleak galdetu zuen ea norbaitek bazekien pianoa jotzen, eta nik eskua altxatu nuen. Pianojoleak erdira atera eta pianoa jotzen jarri ninduen. Kanta bukatu nuenean, esan zidan eskumutur ona nuela pianoa jotzeko. Horrela Donostiako kontserbatorioan sartzen lagundu zidan.\n5-Alde handia al dago musika eskola eta kontserbatorioaren artean? Zertan?\nBai, handia. Musika eskolan ez nuen azterketarik egiten, aldiz orain, bai pianoko eta bai solfeoko azterketak egiten ditut. Musikako historiari ere ez zaio hainbesteko garrantzia ematen musika eskoletan, hemen aldiz garrantzi handia du.\nKontserbatorioan urte batzuk pasa ondoren, beste instrumentu bat aukeratzea beharrezkoa da. Aukeraketa hori zozketa baten bidez egiten dute, eta niri biolina tokatu zitzaidan.\n6-Ordu asko sartzen al dituzu? Zenbat etxean eta zenbat kontserbatorioan?\nKontserbatorioan, astean zazpi ordu eta erdi sartzen ditut. Etxean ez dut egunero jotzen pianoa, baina jotzen dudanean normalean behintzat, ordu eta erdi jotzen ditut.\n7-Nolakoa da kontserbatorioko ikasteko modua (azterketak etab.)?\n8-Zein garraio erabiltzen duzu Donostiara joateko?\nNormalean gurasoek eramaten naute kotxez, baina ezin dutenean, eskolatik atera eta segituan trena hartzen dut Alegin.\n9-Garestiak dira kontserbatorioko klaseak?\n10-Nolako pianoa daukazu etxean? Eta biolina?\nEtxean, hormako pianoa daukat, Yamaha markakoa. Biolina berriz, kontserbatoriokoek uzten didate.\n2 erantzun Elkarrizketa Alaitz Artolari -ri\n9:03 am 17 martxoa, 2016\nOso elkarrizketa interesgarria iruditu zaigu. Guri pianoa asko gustatzen zaigu eta aberasgarria iruditzen zaigu hain gaztetan Donostiako kontserbatorioan sartzeko aukera izatea. Ahalmen handia duela iruditzen zaigu. Besterik gabe zoriontzekoa da.\nItsaso Aramendi Garazi Astrain Udane Armendariz Unai Ponce eta Laida Artola -k dio:\n9:12 am 17 martxoa, 2016\nGuri elkarrizketa hau oso interesgarria eta polita iruditu zaigu. Pianoa jotzeko gaitasun handia duela iruditzen zaigu eta gainera hain gaztetatik pianoa jotzen hasteak txunditu egin gaitu, baita ere donostiako kontserbatorion egoteak. ZORIONAK!


Beste sexu eraso bat salatu dute sanferminetan, jaietako bigarren egunean | Herriak eta hiriak | EITB\nSexu eraso bat salatu dute sanferminetako bigarren egunean\nJarrera horiek salatu ditzaten eskatu die Udalak gisa horretako erasoak jasan dituzten emakumeei eta, oro har, herritar guztiei.\nSanferminetan izandako sexu eraso bat gaitzesteko bilkura Iruñean. Artxiboko argazkia: EFE\nBi emakumek sexu abusuak salatu dituzte sanferminetako lehen egunean\nSanferminetan izandako beste sexu eraso baten berri izan du Iruñeko Udaleko Herri Babeserako Batzordeak larunbat honetan. Erasoa jasan duen emakumeak aurkeztutako salaketaren arabera, gizonezko batek ukituak egin dizkio. Arrazoi horregatik, ikerketa zabalik dago, baina oraindik ez dute atxiloketarik egin. Alabaina, azken orduotan pertsona bat atxilotu dutela jakinarazi dute, joan den ostegunean jarritako salaketarekin lotuta.\nBehin salaketak jarrita, Iruñeako Udalak emakumeen eskura jarri ditu orientazio-baliabideak, atentzio judizial eta psikologikoa eta halako kasuetarako eskaintzen duen konpainia-zerbitzua.\nIruñea osoak, erakundeek eta herritarrek erasoak irmo gaitzesten dituztela azpimarratu du Udalak ohar baten bidez. Ildo horretatik, sexu erasoak saihesteko aurten martxan jarritako kanpaina gogoratu du: ‘Eraso sexistarik gabe, Iruñea aske’.\nGauzak horrela, “onartezinak diren jarrera horiekin amaitzeko” erakundeetatik judizialki zein sozialki salatzeko deia egin die erasoak jasan dituzten emakumeei eta hiritarrei.


Normaltasun berriak beldurra ematen dit – Bit kaiera\nhoni buruz artxibuak\nNormaltasun berriak beldurra ematen dit\n2019 eka. 30 • txorakeriak, zientzia\n2018ko Santiago eguna. Frankfurt-eko aireportua. Hegazkinetik irten eta 30 bat gradu edo zeuden. Bizitzera nentorren, maleta handi eta txiki batekin. Tren pare bat hartu behar nituen bizilekura heltzeko. Tren horiek ez zuten aire giroturik. Infernuan sentitzen nintzen.\nOrduan Europa erdialdea eta iparraldea beroaldi1 baten pean zegoen. Ondorio oso larriak izan zituen. Lehorteak, heriotzak... batez ere horrelakoak ohikoak ez diren lekuetan gertatu zelako.\nBeste pare bat aste iraun zituen. Alemanian aire giroturik erabiltzeko kulturarik ez dagoenez, alokairu-kontratua sinatu eta hurrengo egunean (sartu nintzenean) haizagailu bat erosi behar izan nuen. Hil ala biziko erabakia zen.\nEgin dezagun salto denboran (flash-forward, batzuen arabera) orainera.\nEuropa mendebaldea berriz dago beroaldi batean pean, San Juan egun inguruan hasita. Eguzkia dantzan etorri da, dirudienez. Euskal Herrian ere egun batzuetan sufritu duzuela ikusi dut. Hemen bihar bukatuko da, gaur da txarrena -- 39ºC daude iragarrita. Etzitik aurrera tenperaturek su-eten bat egingo dute eta 26ºC ingurura jeitsiko dira asteartean.\nHamar bat egun oporretan egon ostean, pasa den igandean (San Juan bezperan) Frankfurten lurreratu eta hasieran aipatu ditudan tren berberak hartu nituen etxera heltzeko. Kasu honetan beroaren ondorioz trenak eta tranbiak atzerapenekin zebiltzan. Nire trena galdu nuen pare bat minuturengatik eta hurrengoak 40-60 minutu berandu zetozen. Jendez gainezka zegoen, bagoi tartean geunden, lekurik gabe eta guztiok izerditan.\nAstelehenean lanera bueltan joan nintzen. Gure lantokia eraikin zahar batean dago, beraz aire girotua ezta imaginatu ere. Tamalez, bulegoan zegoen haizagailua nire lankide ohiarena zen. Igandean erosi nuen bat, baina asteazkenean helduko zen. Egun bi horietan sufritu dudana ikaragarria da. Nahiz eta gerizpetan kokatu, izerditan blai egotea eta beroaren ezinegonak tortura zirudien. Ura edan eta edan, pixa egin beharrik ez. Inori ez diot desio.\nUdak hamar egun ditu eta dagoeneko horrela hasi dugu. Ez dut uztaila, abuztua eta iraila nolakoak izango diren imajinatu nahi. Ez naiz bakarra:\nKitzingen in the southern state of Bavaria recorded 40.3 degrees Celsius — the highest ever in Germany — on both July 5 and August 7, 2015. Experts say it is possible that temperatures could be even higher this year.\nEz dut grafiko edo paperrik aipatuko, guztiok dakigu zein larria den egoera. Niri ikara ematen dit. Hau Alemanian (Alemanian!) gertatzen ari da, Andaluzian bageunde bezala. Lanak atzo egin behar ziren, ea berandu ez den.\nAzken finean, badakigu errua norena den.\nNormaltasun berria ingelesezko new normal-en itzulpen askea da. Inork zuzenketarik badu, esan diezadala.\nAlemanez ere espainoleko eta ingeleseko kontzeptu bera erabiltzen da. Hitza Hitzewelle da, bero-olatu hurrenez hurren. ↩\nEdukia CC BY-SA lizentziapean, besterik adierazi ezean.


Euporia (satelitea) - Wikipedia, entziklopedia askea.\nEuporia (grekoa: Ευπορία), edo Jupiter XXXIV, Jupiter planetaren satelite natural irregular bat da.\nEuporia satelite txikia da (2 km inguruko diametroa du), eta erretrogradoa. Uste da 0,04ko albedoa duela, Jupiterren beste satelite batzuen antzera. Haren beste ezaugarri asko ezezagunak dira oraindik.\nScott Sheppard-ek gidatutako Hawaiiko Unibertsitateko astronomo-talde batek aurkitu zuen, 2001eko abenduaren 11n hartutako irudiak aztertzean. Aurkikuntzaren berri 2002ko maiatzaren 16an eman zen, Jupiterren beste hamar sateliteren aurkikuntzaren berriarekin batera.\nEuporia satelite-izena mitologia grekoko Euporia pertsonaian du jatorria; Euporia horetako bat zen, Zeusen eta Temisen alaba.\nHasieran, S/2001 J 10 izendapen sistematikoa eman zitzaion sateliteari; kode horrek adierazten du 2001ean lehen aldiz ikusitako Jupiterren hamargarren satelitea zela. Euporia behin betiko izena 2003ko abuztuaren 8an eman zitzaion, Jupiterren beste hamar sateliterekin batera.\nMultimedia: Category:Euporie (moon)


51. Durangoko azokari bukaera emanez eta 52. ari begira jarriz - PostData\n51. Durangoko azokari bukaera emanez eta 52. ari begira jarriz\nElkar, Liburuak, Musika, Ttarttalo\nUrtean zehar euskal kulturgintzak emandako uztaren erakusleihoa da, besteak beste, Durangoko azoka. Hamabi hilabeteetan idazle, musikari, artista, argitaletxe, etab.ek euren produkzioa txukun erakusten dute Langako gunean jartzen diren standetan. Produktua erakusteaz gain, azken urteetan, Gerediagak azoka partehartzaile bat antolatu izan du. Horren ondorio dira azokak irauten duen egunetan egiten diren aurkezpenak, solasaldiak, zuzenekoak, sinaketak, etab.\nelkar Taldeko argitaletxeek ere bat egiten dute Gerediagak sortu nahi duen azoka ereduarekin. Horregatik, 51. edizio honetan, aurrekoetan bezala, egitarau zabalaz gozatzeko aukera izan du bertaratuak.\nEgitarauari hasiera abenduaren 2an, ikasleen egunean, eman zitzaion. Megafoniatik urteko nobedadeen singleak entzunez eman zitzaion hasiera edizio berriari. Egun honetan, aurkezpenei dagokionean, Jose Inazio Basterretxeak Begoñaren itzalpean eleberria aurkeztu zuen Ahotsenean. Sinaketen kasuan, aukera zabala izan zen: Xabi Solano Maiza, John Andueza, Oskorri taldekoak, Jose Inazio Basterretxea eta Go!azen telesail arrakastatsuko bi protagonista.\nEgunean zehar gertatutakoaren argazki bilduma:\nAbenduaren 3a, larunbata, ere ekitaldiz gainezka hasi zen: Ander Odriozolaren Freeport; Antton Olariaga, Harkaitz Cano eta Jexuxmai Lopetegiren Itzal zaunka, Eskafandra bildumako lehen alea Emakumeak, arraza eta klasea, Miren Gorrotxategiren 33 ezkil liburuen aurkezpenak Ahotsenean eta Areto Nagusian.\nAurreko egunetan bezala, bigarren honetan, idazle eta musikari ugari izan zen standetan sinatzen: Xabi Solano Maiza, Oskorri, Pantxoa Carrere, Ruper Ordorika, Mikel Hernandez Abaitua, Maite Gurrutxaga, Peru eta Txomin Magdalena, Harkaitz Cano, Jexuxmai Lopetegi, Antton Olariaga, Miren Gorrotxategi, Unai Villena, Inma Roiz, Fernando Palazuelos, Julio Villar, Go!azeneko protagonistak, Patxi Irurzun, Santi de Pablo eta Aingeru Mayor.\nBigarren eguna beste egunetan baino beranduago bukatu zen. Urtero legez, Argizaiola saria banatu zuen Gerediaga Elkarteak. Aurtengoan, irabazleak euskararen alde itzalean lan egindako inurriak izan ziren.\nBigarren egunaren argazki bilduma:\nIndarrik galdu gabe hirugarrenari ere gogotsu ekin genion. Aurreko bi egunetan bezala, gustu guztietako publikoarentzako eskaintza zabala izan zen. Egun honetan nabermendu behar dena da, bereziki, etxeko txikienentzat izan zen eskaintza zabala: Korrika jolasaren aurkezpena; Patxi Zubizarreta, Jokin Mitxelena eta Joserra Senperenaren Urrezko giltza liburuaren eta Pello Añorga eta Jokin Mitxelenaren Ispilutxo lanaren ipuin-kontaketak; eta Haba jolas hezitzaileen haur tailerra.\nAurkezpen horietaz gain, Areto nagusian Aleka bildumaren bigarren alea, Euskara ikasteko bidean, aurkeztu zuen Garikoitz Goikoetxea Berriako kazetariak eta Olatz Osak Elkar argitaletxeko zuzendariak. Aretoa jendez gainezka izan zen. Ahotsenean, Oskarbi taldeak Mendira naiz ospakizuneko diskoa zuzenean aurkeztu zuen, eta solasaldien gunean, Peru Magdalenak Garazi Arrulagaz eta Lutxo Egiarekin batera Argia poesia-liburua aurkeztu zuen.\nSinaketa lanetara ere hainbat idazle eta musikari gerturatu ziren: Xabi Solano Maiza, Gari, Go!azeneko pertsonaiak, Oskorri, Goiatz Labandibar, Paxkal Bourgoin, Peru Magdalena, Manex Pagola, Garikoitz Goikoetxea, Paddy Rekalde, Mikel Hernandez Abaitua, José Antonio Azpiazu, Inma Roiz eta Arantzazu Ametzaga.\nAstelehenean ere idazle eta musikari ugari gerturatu zen elkar Taldeko argitaletxeen standetara. Besteak beste: Iñigo Astiz, Peru Magdalena eta Txomin Magdalena, Harkaitz Cano, Jexuxmai Lopetegi, Antton Olariaga, Miren Amuriza eta Irati Eguren, Begoña Pro, Fernando Palazuelos, Oskorri eta Go!azeneko pertsonaiak.\nAbenduaren 6a, nahiz eta azkenekoa izan, ez zen lasaiagoa izan. Aurkezpenei dagokionean, Mikel Hernandez Abaituak Airearen isla liburua aurkeztu zuen Ahotsenean; Areto Nagusian, Iban Zalduak (Euskal) literaturaren alde (eta kontra) eta Pako Sudupek Txillardegiren borroka abertzalea aurkeztu zituzten, hurrenez hurren.\nSinatzen izan ziren artistak ere ez ziren gutxi izan: Iban Zaldua, Mikel Hernandez Abaitua, Miren Gorrotxategi, Egoitz Zelaia, Hirutxulo saioko protagonistak, Xabi Solano Maiza eta Oskorri.\nBost egunetako edizio borobilari agur esan diogu, eta dagoeneko datorren urtekoari begira jarri gara. Gaur, dagoeneko, egun bat gutxiago falta da berriro Durangoko azokak ateak ireki ditzan. Datorren urtekoa 52. izango DA.\ndurangoko azokaelkar argitaletxeaelkar BanaketalaburbildumaSuaTtarttalotxertoa\nDolores Redondo: “He encontrado criaturas que yo creía propias del Baztan en Luisiana”\nIbon Martín: “Cuando decidí localizar mi novela en Urdaibai, supe que sería de suspense”\n← Mikel Hernandez Abaituaren nobela errealista: “Airearen isla”\nHaur literaturako lau nobedade berri Elkar argitaletxearen katalogoan →\nOLENTZERO ELKAR LIBURU-DENDAN


Perruel - Wikipedia, entziklopedia askea.\n49° 25′ 42″ N, 1° 22′ 30″ E / 49.4283°N,1.375°E / 49.4283; 1.375Koordenatuak: 49° 25′ 42″ N, 1° 22′ 30″ E / 49.4283°N,1.375°E / 49.4283; 1.375\nLes Hogues, Letteguives, Perriers-sur-Andelle, Auzouville-sur-Ry eta Saint-Denis-le-Thiboult\n241 (%51.4) 228 (%48.6)\nPerruel Frantziako udalerria da, Eure departamenduan dagoena, Normandia eskualdean. 2013an 476 biztanle zituen.\n2007an Perruel udalerrian erroldatutako biztanleak 447 ziren. Familiak 157 ziren, horien artean 20 pertsona bakarrekoak ziren (12 bakarrik bizi ziren gizonak eta 8 bakarrik bizi ziren emakumeak), 58 seme-alabarik gabeko familiak ziren, 75 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 188 etxebizitza zeuden, 162 familiaren etxebizitza nagusia ziren, 20 bigarren erresidentzia ziren eta 6 hutsik zeuden. 187 etxeak ziren eta 1apartamentu bat zen. 162 etxebizitza nagusietatik 130 bere jabearen bizilekua ziren, 28 alokairuan okupaturik zeuden eta 4 doan lagata zeuden; 1ek gela bat zuen, 4 etxek bi zituzten, 22 etxek hiru zituzten, 48 etxek lau zituzten eta 87 etxek bost zituzten. 126 etxek euren parking plaza propioa zuten azpian. 59 etxetan ibilgailu bat zegoen eta 92 etxetan bat baino gehiago zituzten.\nPerruel udalerriko biztanleria-piramidea 2009an .\n2007an lan egiteko adina zuten pertsonak 303 ziren, horien artean 230 aktiboak ziren eta 73 inaktiboak ziren. 230 pertsona aktiboetatik 212 lanean zeuden (124 gizon eta 88 emakume) eta 17 langabezian zeuden (7 gizon eta 10 emakume). 73 pertsona inaktiboetatik 36 erretiraturik zeuden, 20 ikasten zeuden eta 17 "bestelako inaktibo" gisa sailkaturik zeuden.\n2009an Perruel udalerrian 169 unitate fiskal zeuden, 465 pertsonek osaturik. Pertsona bakoitzeko diru-sarrera fiskalaren mediana urteko 20.368 euro zen. \n2007an zeuden 11 komertzioetatik, 4 eraikuntza enpresak ziren, 2 ibilgailuen saltze eta konpontze enpresak ziren, 2 informazio eta komunikazio enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2000. urtean Perruel udalerrian 5 nekazaritza-ustiategi zeuden.\nBNF: 152536896 (data)


author_facet:"Euskadi. Hezkuntza, Unibertsitate eta Ikerketa Saila" topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Linea Automatizatuen Eroapena eta Mantentze Lanak (Modulua)" topic_facet:"Fabrikazio Mekanikoa (Lanbide Arloa)"\nEgilea: Euskadi. Hezkuntza, Unibertsitate eta Ikerketa Saila Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Linea Automatizatuen Eroapena eta Mantentze Lanak (Modulua) Proposatutako gaia: Fabrikazio Mekanikoa (Lanbide Arloa)\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


"Itxas-Alde" taldea, 1.972garren urtean sortutakoa da, eta gaur egun, 100 partaide baino gehiago daukaz, danak gazteak.\nSortu zanetik, euskal kulturea ikasten eta zabaltzen ari da. Horretara, bai abesbatza eta bai teatro taldeak ere egon dira bere barruan, une desberdinetan. Gaur egun, euskal dantzak eta betiko musikak ikastea eta zabaltzea da bere helburu nagusia.\n100 dantza baino gehiago dagoz bere errepertorioan, euskal lurralde guztietakoak. Ekitaldietan, euskal musika tresnakaz baliatzen gara (Txistu, dulzaina, txirula,...), eta, baita ere, euskal folkloreara kanpotik etorritakoak (soinua, panderoa,...)\nBakioko jaietako ekitaldiez gain, Bizkaiko eta Euskalherriko beste hainbat tokietara joaten da euskal folklorea erakustera, bai ekintza pribatuetan, bai beste talde batzuekaz batera egiten diren dantzaldietara.\nItxas-Alderen beste helburutariko bat, beste kultureen ezagutzea da, trukearen bidez bultzatuta. Hori lortzeko, jaialdi nagusi bat antolatzen dau urtero, ekarritako atzerriko taldeakaz, ondoren, hareen herrialdera joateko.\nAsmo honegaz hasi zan Itxas-Alde, 1.991garren urtean, Euskalherritik kanpora joaten. Ordutik hona, Portugal, Frantzia, Errusia, Katalunia, Turkia, Italia, Argentina, Bulgaria, Eskozia, Polonia eta Costa Ricaraino joanda dago, euskal nortasunaren iduritxo bat eskeintzen.\nHainbat eta hainbat dira taldeak antolatu edo parte hartzen dabezan ekintzak urtean zehar:\nAtzerriko taldeakaz alkartrukeak


Ka dira eus – EliralE\nPieza koregrafikoa 2 interpreterentzat\nSorkuntza : 2013\nKadira hitzak aulkia edo katadera erran nahi du Lapurdin. Claude Boujon idazlearen « Kadira urdina » izeneko haurrentzako liburuaren gainean oinarriturik, Elirale konpainiako Pantxika Telleria koreografoa iturrira jiten da berriz eta ber idazten du beste gisara 2005an publiko gaztearentzako sortu zuen bere lehen pieza koregrafikoa.\nGarai hortan irudikatu zuen hirukote bat non eszenan hiru protagonista zeuden : emazte bat, gizon bat eta kadira bat. Edo nola objektu arruntena bihurtzen den joko guzien asmatzeko aitzakia, tartezka auto, haize-parpaila edo kaiola.\nBer-sorkuntza honetan, Pantxika Telleriak lehen bertsioaren giroa atxikitzen du zerumuga berri bat idekiz Baztango Irri-dantzekin jolastuz ; kontatzen eta emozioak garratzen duen ahotsa gehitzen du, hizkuntza asmatu bat sortuz, poetikoa eta minbera. Pieza fin eta kilikagarri hau bi dantzarisek eramaiten dute orain. Dantza garaikidearen hizkuntza goxoak haurren irudimen bereziarekin bat egiten du.\nArgitaratua frantsesez L'école des loisirs argitaletxean eta euskaraz Ikas argitaletxean.\nKoregrafo laguntzaileak :\nCélia Thomas eta Jose Cazaubon\nTaularatze begirada :\nAhotsak eta musikak :\nKristof Hiriart eta Joseba Irazoki\nEszenografia, akzesorioak eta bisualak :\nKarine Prins eta Maialen Maritxalar\nKadiraren konzepzioa eta errealizazioa :\nJean-Louis Iratzoki eta Txomin Iratzoki


PESAn lortutako akordioa onuragarria da | LAB SINDIKATUA\nZerbitzu Publikoak Garraioa PESAn lortutako akordioa onuragarria da\nPESAn lortutako akordioa onuragarria da\nPESAko LABen iritziz enpresa batzordeak eta zuzendaritzak lortutako akordioa onuragarria izango da langileentzat. Besteak beste enpleguaren egonkortasuna bermatzen da aparteko orduak desagerrarazteko bidean urratsak ematen dira eta beraz lanpostu berriak sortzea ahalbidetuko da. Horrekin batera eros ahalmena hobetuko da eta 1.200 euroko laugarren ordainsaria ezarriko da.\nArrasaten, hilak 6an, gure afiliatu eta aldekoekin egindako bi bileretan erabakitakoarekin bat eginez erabaki dugu behin-betiko akordioa sinatuko dugula eta greba bertan behera utziko dugula. Akordioa sinatzera eraman gaituzten lorpenen edukiak honako hauek dira:\n1. Enpleguan egonkortasuna, 32 behin-behineko kontratuak finko bihurtu dira.\n2. Aparteko orduen kobrantza ezabatu da, eta horrek lanpostu berriak sortzea ekarri behar ditu.\n3. Eros ahalmena hobetu da, igoerak KPIren gainetik.\n4. Gizarte Segurantzak lanekoak ez diren bajak kudeatuko ditu.\n5. 1200 €tako laugarren ordainsaria.\n6. Larunbatetako plusa kobratzea.\n7. Hobekuntzak, oporrak esleitzeari eta lanaldiaren iraunaldiari lotuak, lana eta familia uztarketa hobetuz.\nHonez gain, indarrean dagoen aurreakordiori buruzko hobekuntzak lortu ditugu ere, Arrasaten egin batzarretan proposatu zenaren harira.\na) 300 € ordainsari-atzerapen kontzeptuan, zeina 2016. urtean kobratuko den.\nb) %0,5eko gutxiengo zorua bermatuko da, KPIa negatiboa bada.\nc) Kobratzen ziren 80 orduak ezabatzen diren artean, hauek ohiko lanorduez ordainduko dira.\nd) Irizpide objektiboak behin-behinekoak finko bilakatzean, adibidez, antzinatasuna.\nOntzat jotzen ditugu edukiak eta uste dugu, enpresari aurkeztu zitzaizkion bitariko plataforman jasotzen diren eskariak, Arrasateko batzarrean berretsi zenituenak, portzentaje handi batean, betetzen dituela. Akordio honetan, gainera, PESAko langile guztientzako hobekuntzak jasotzen dira (bulegariak, tailerreko, txartel-leihatiletako langileak, gidariak). Gure asmoa, beti izan da, gure lan baldintzak hobetzea (eskubideei eta soldatei dagokienez); akordio honen bidez lortu ditugulakoan gaude.\nPESAKO LABen irakurketa


AEBetako bost estatutan eskaini dute '1937, gogoaren bidezidorretatik' dantza saioa — dantzan.eus\nHemen zaude: Hasiera › Hemeroteka › AEBetako bost estatutan eskaini dute '1937, gogoaren bidezidorretatik' dantza saioa\nAEBetako bost estatutan eskaini dute '1937, gogoaren bidezidorretatik' dantza saioa\nDantzariak San Frantzisko, Reno eta Seattlen izan dira, besteak beste\nJakina denez, gerrako umeei buruzko dantza antzeztua da 1937, gogoaren bidezidorretatik. Iaz Txile, Uruguai eta Argentinan erakutsi zen, eta hau da lehenengo aldia da Kukai taldeko dantzariak AEBetara joaten direna.\nZazpi dantzari dira, baina guztira hamabi lagun joan dira, tartean ikuskizunaren zuzendaria, Mireia Gabilondo.\n«Azaroaren 18an abiatu ginen eta abenduaren 7an itzuli -azaldu digu Jon Maya dantzarien zuzendariak-. Ailegatu eta, Wyoming-en, Martin Goikoetxea izan genuen harremanaterako. Iritsi eta hurrengo egunean bi ikaste-txeetara egin genuen bisita. Azaldu genien ikasleei Euskal Herria zer den, euskal dantzak nolakoak diren... Ikusgarria izan zen: kalean laurehun neska-mutiko aritu ziren gurekin dantzan. Gero, gauean, ikuskizuna eskaini genuen, eta hantxe bildu ziren estatu horretako euskaldun asko eta asko».\nGero Renora joan ziren dan- tzariak. «Hango hura izan zen saiorik jendetsuena. Han bi an-tzoki daude, eta haietako batean eman genuen ikuskizuna. Bertako unibertsitateko euskal ikasketen departamentuak hartu zuen areto hori, apustu handia eginez», dio Mayak. Pioneer Center delakoan izan zen emanaldia.\nNevadako hiri horretako kasino-giroa ere ezagutu zuten. Eta ondoren, kasinoen hiriburutzat jo ohi den Las Vegasera egin zuten, turista moduan.\nBehin Kalifornian, bi saio egin zituzten, bata Chinon, bestea San Frantziskon. «Lehenengoan, egokitu egin behar izan genbuen Euskal Etxea, txikia da-eta. Odolki jana egin eta gero ekin genion saioari». Kaliforniako beste saioa San Frantziskoko Euskal Etxean izan zen, eta hura oso da handia.\nSeattlen egin zituzten azken bi emanaldiak. «Azken-azken saioan ikusleeak galderak egin ziguten, oso-oso interesatuta agertu ziren. Saioa bukatutakoan, han bukatu genuen denok elkarren ondoan eserita, haiek Euskal Herriari buruz galdezka eta gu erantzuten», jarraitzen du Mayak.\nKukai, orain ere Ttanttakarekin bat eginda, antzezlan berria prestatzen ari da. Jorge Oteizaren lanari buruzkoa izango da eta urtarril bukaeran estreinatuko.


«Argi zuen: hau ez da bizitzeko era» | Gizartea | Berria\nLorente-Tellaetxe sendiak eutanasiaren aldeko kanpaina bat hasi du; amak aski aurreratua du alzheimerra, eta froga ugari dituzte erakusteko haren borondatea zela ez horrela bizitzea: hain urrun, hain erkinduta. Delitua da gaur egun oraindik, ordea, inori eutanasia egitea: hortik aldarria.\nDavid Lorente Tellaetxe, familiaren etxean, amaren aurretiazko borondateen agiria erakusten. MONIKA DEL VALLE / FOKU Tamaina handiagoan ikusi\n2019ko urtarrilak 25 - Portugalete\nBorrokalari askoa izan da beti!». David Lorente Tellaetxe (Portugalete, Bizkaia, 1970) amari begira ari da: Maribel Tellaetxeri so. 1944an jaiotako andre bat da, Portugaletekoa bera ere, hantxe hazia, familia han sortu zuena: hiru seme-alaba ditu. Auskalo non duen orain gogoa: alzheimerrak erasanda ditu soa eta solasa. Dituen argialdi apurretan aparteko nahigabea erakusten duela azaldu du semeak. «'Hau ikaragarria da', esaten du: 'Non nago? Zer ari zait gertatzen?'. Noizbehinka irribarre bat ateratzen zaio, baina gehienetan larrimin betean sentitzen dugu: klaustrofobia psikologiko baten antzeko zerbait da. Desorekatuta sentitzen da: nahigabetuta. Sarri adierazi nahi du zerbait, baina ezin du. Inpotentzia hori jasanezina da; guretzat, eta harentzat. Tortura psikologiko etengabea da». Gaitza hain aurreratuta egon aurretik, amak argi adierazita laga zuen, gainera, ez zuela horrela bizi nahi: hain galduta. Idatzizko agiriak dituzte hori erakusteko. Horregatik, sendiak eutanasia eskatzeko kanpaina bat hasi du: SOSAmatxu blogean ari dira hedatzen dituzte mezuak. Sinadura bilketa bat ere martxan dute: atzo 161.000 izenpetik gora zituen.\nArgi utzi nahi dute: ez daude gaitzak eragiten duen minak blokeatuta. Iragana da hori. Aspaldi sartu zitzaien eritasuna etxean: hamabi urte inguru dira amari diagnostikoa egin ziotela, eta horrekin bizitzeko ahaleginetan murgilduta egon dira ordutik. «Diagnostikatu ziotenean, hasi zen gaixotasunari aurre egiten. Euskara berriro ikasten, ingelesa, sudokuak egiten... Adimena lantzen. Horrekin, eritasunaren bilakaera asko moteltzea lortu genuen», azaldu du Lorentek. Endekapenak bere bidea egin zuen, baina ongi ikusten zuten oraindik ama. «Ezin zuen ulertu film bat, edo ezin zuen elkarrizketa bat jarraitu, baina bere senideen edo lagunen elkartasuna sentitzen zuen: pozik zegoen». Aitaren ondoan musika talde batean abesten jardun zuen, esate baterako, bolada batean. «Musikarekin lotutako memoria izaten da galtzen den azkenetarikoa. Ez zen gai gauza berriak ikasteko, baina abestiak-eta ikas zitzakeen. Gauza asko ahazten zitzaizkion ordurako, baina abestien hitzak-eta ongi oroitzen zituen...».\nEz dute dudarik: urte askoan eritasuna «ondo» eraman zuen amak. «Ondo konpondu ginen. Baina, une batetik aurrera, ez da bizimodua». Lehen ez bezala, «sufritzen» ikusten dute orain ama, eta horrek eraman ditu urratsa egitera: eutanasia eskatzera. Egun, zaintza aringarriak jasotzen ari da ama, eta horiek egiten dioten ekarpenarekin «pozik» daude, baina argi duteharen nahia harago dagoela.\n«Inpotentziaz» ari dira\nHainbat modutan adierazita utzi zuen amak bere gogoa, aratz. Ahoz gertukoei egindako adierazpenetan, familiartekoentzako idatzita utzitako eskutitz batean, eta osasun sistemak ahalbidetzen duen era ofizialean: hain justu, aurretiazko borondateen agiria egina du —2017koa da, gaitza bere larrienean gordindu aurrekoa—. Bertan argi dio, heriotzaren ordurako beste hainbat jarraibiderekin batera, pairamendu egoera batean ez lukeela nahi bizitza luzatzerik: are gehiago, eutanasia ere nahi luke. Aldiz, legez kanpokoa da egun oraindik hautu hori, eta horrek sorrarazten dien «minak eta inpotentziak» bultzatuta ari da orain familia aldarriaren aldeko borrokan. «Erabaki genuen hori era positibo batean bideratzea», azaldu du Lorentek.\nAnaiak, udazken honetan, testu bat zabaldu zuen Whatsapp bidez egoeraren berri emateko; berehala, jende askoren babesa jaso zuen, eta hori izan zen borrokaren abiapuntua. Semeak, idatzi horretan, amarekin urte batzuk lehenago izandako solasaldi bat du gogoan; hark egindako eskakizun bat. «Arren, ez itxaron zuek ahantzi arte: zuek seme-alabak zaituztedala ez gogoratu arte, aita ez ezagutu arte... Egun horretan, joaten lagundu behar didazu», esan zion amak. Guztiz sinesgarriak egiten zaizkio David Lorenteri amaren hitz horiek. «Nire amak oso argi zeukan hau ez dela bizitzeko era, eta nahiago zuela hiltzea horrela bizitzea baino. Bere ama zenak zortzi urte ohean egin zituen gaixotasun horrexek erasanda; aitaren ama ere alzheimerrarekin egon zen. Guk oso ondo ezagutzen dugu gaixotasun hau, eta ez dugu horrela bizi nahi. Guk eskatzen duguna da bere borondatea errespetatzeko».\nOihartzun handia izaten ari da aldarria: sare sozialetan zabaldu zuten aurrena, hedabideen bultzada ere jasotzen ari da orain. Eta pertsona anonimo askorena. «Jendearen erantzuna itzela da». Eutanasia legeztatzearen alde ari diren elkarteekin harremanetan jarri dira, eta egin dute talde politikoetarako eta instituzioetarako urratsa ere: babes eske. Espainiako Kongresuan eutanasia legeztatzeko atea ireki dezakeen lege bat aztertzen ari dira —PSOEk aurkeztutakoa da—, PP ez beste gainerako talde politiko guztiek eman zuten haren tramitazioaren aldeko boza, eta hortxe jarria dute esperantzaren printza. Ez dute ulertzen zerk eragotz dezakeen lege hori onartzea. «Guk errespetatu egiten dugu eutanasia nahi ez duena. Zergatik haiek ez gaituzte gu errespetatzen?».\nBadakite auzi arazotsua dela. «Noiz heldu da momentua?». Eutanasia eskari ororen muinean galdera horrek eragindako artegatasuna dagoela onartzen dute, baina uste dute hori ezin dela izan gaixoen borondatea errespetatzeko eragozpen. «Ez da galdera erraza, egia da hori. Baina, gure amaren kasuan, une hori heldu da; ez orain, bada urtebete inguru jada une hori ailegatu zela; Gabon hauetan ez, aurreko Gabonetan izan zen: bizirik hila zen ordurako. Orain, nire ama torturatuta dago lege bidegabe baten ondorioz, eta, nire amaren moduan, beste milaka pertsona ere bai», salatu du David Lorentek.\n«Zirrikituak» besterik ez zaie geratzen amari joaten laguntzeko: aurretiazko borondateen agirian hark egindako eskabide legezkoak: esaterako, eritzen bada ez tratamendurik ipintzea. Baina, fisikoki, osasun oneko dago. Ongi deskribatzen du hori Danel Aser Lorentek amaren egoeraren berri emateko idatzi zuen testuan. «Gorputza %90ean du, analitika ia perfektu batekin, baina minak ditu, nondik datozen jakin ezin dugun minak, eta adimena %5era du: joanda, nahigabetuta». Horregatik, sufrimendu hori onartua izatea nahi dute, eta amak eskatu zuena betetzea.\nIbaizabalen hilotz agertu den gazte baten heriotza ikertzen ari dira\nUxue Rey Gorraiz - Oihana Teyseyre Koskarat\nBizkaiko Diputazioak adingabe migratzaileei arta emateko duen zentro batean bizi zen. Galdakaon aurkitu zuten gaztea, hilda\n«Esku nahikorik ez dago telefono deiak hartzeko»\nRosa Aginako eta Ana Carracedo. Lehen arretako administrariak dira: «ahituta» daude, arta behar duten paziente denen eskeei erantzun ezinik. Lan karga eta langile eskasia salatu dituzte.\nEspazioaren hezetasunak eragindako hainbat gogoeta\nMaitasuna eta borroka


Adegi VII. lan-gosaria | Ekitaldiak | Kutxabank Enpresak\nAdegi VII. lan-gosaria\nUrriaren 24ean, Adegik, Kutxabankekin lankidetzan, antolaturiko VII. lan-gosaria izan zen Donostian, eta bertan izan zen gure presidentea, Gregorio Villalabeitia. “Gipuzkoako enpresan zibersegurtasunaz gogoetak” izenburupean antolatutako jardunaldian hainbat ekoizpen-sektoretako enpresaburuek eta ordezkariek azken datuak eta egungo joerak ezagutu zituzten segurtasun logikoaren arloan.\nBere hitzaldian, gure Presidenteak zibersegurtasunaren garrantzia agerian uzten zuten estatistika-zifrak aipatu zituen. Cisco SMBek egindako azterketaren emaitzaren arabera, datuak kezkagarriak dira; azterketa 26 herrialdetako 1.816 enpresa txiki eta ertainei egin eta urriaren 1ean argitaraturiko inkestan oinarrituta dago, eta enpresa txiki eta ertainen % 53k aitortu du zibererasoak pairatu dituztela 2017an. Enpresa txiki eta ertainak egoera ahulean daude, segurtasun-azpiegitura ez oso sofistikatua, esperientzia txikiagoa eta langile prestatu gutxiago baitituzte honelako egoerak kudeatu eta mehatxuei erantzuteko.\nEspainian Mehatxu eta Joeren Txostenak 26.500 eraso zibernetiko zenbatu ditu, 1.226 oso maila handikoak eta kritikoak.\nZibersegurtasuna funtsezkoa da erakunde guztietan. Digitalizazioaren eragina globala da, eta jarduera-sektore guztiei eragiten die, finantza-arloari ere bai. Horregatik, urria zibersegurtasunaz kontzientzia hartzeko hilabetea da Europan, eta lan-gosari honen helburua horixe izan zen: kontzientziatzea.\nVillalabeitiaren hitzetan, “bankuak elkar konektaturiko enpresak gara, maila teknologiko handikoak. Ezin dugu ahaztu zibergaizkileen helburu nagusietako bat garela, gehienek irabazi ekonomikoa bilatzen dute eta. Gaizkileek oso ondo ezagutzen dute banka teknologikoaren aplikazioen funtzionamendua, eta zirrikiturik txikienaz baliatzen dira lapurretan saiatzeko edo delituren bat egiteko.\nBere hitzaldia amaitzean, gure presidenteak Carlos Abadi eman zion hitza; hau Gipuzkoako Foru Aldundiak sustatzen duen Industria Zibersegurtasuneko Zentroko (Ziur) zuzendaria da, eta informazioaren segurtasun-arloan dauden irtenbideei buruz hitz egin zuen.


Zinegoak: zazpigarren artea, hamaika ideia - Turismo\nBilboko Gaylesbotrans Nazioarteko Zinema eta Arte Eszenikoen Jaialdiak 17 edizio bete ditu; muga eta estereotipo guztiak gainditzen dituen nazioarteko programazioa bide\nUrtero, Bilbo hiria zinema-areto erraldoia bihurtzen da bi astez. Zinegoak LGBT+ Zinema eta Arte Eszenikoen jaialdiak ospe handia irabazi du gurean eta nazioartean, kalitatezko programari esker.\nFilm labur zein luzeek hala nola dokumentalek sexualitatea, generoa eta afektibotasunaren ikuspuntutik landu ohi dituzte bere istorioak. 10.000 zinemazale baino gehiago biltzen ditu ekitaldi honek.\nProiekzioekin batera, tailerrak, hitzaldiak baita ‘masterclass’ saioak ere antolatu ohi dira, nazioarteko zinemagile eta adituen eskutik.\nHalaber, sarien zerrenda jakinarazi ostean, jaialdia Euskal Herriko 40 udalerri baino gehiagotan zabaldu da.\nAzkenaldian, pelikula sozialak gailendu dira, emakume “probokatzailea eta hunkigarriaren” protagonismoa nabari dela.\nIzan ere, azken edizioan, emakumezko zuzendariek jaso dituzte sari gehienak (10 sari 12 nagusietatik).\n“Izateko harrotasuna” aldarrikatzen dute Zinegoak jaialdiaren sustatzaileek. Horrela, gizartearen aniztasuna goraipatzen du bere ikuskizunen sail interesgarriak, baita horren inguruan antolatzen diren hitzaldiak, tailerrak eta festak ere, beste ekitaldi kitzikagarrien artean.\nEhun lan inguru aurkeztu ohi ditu jaialdiak urtero, 2004ko bere lehendabiziko ediziotik. Zinegoak elkarteak (lehen Hegoak) bultzatzen duen egitasmoak Eusko Jaurlaritza, Bizkaiko Foru Aldundia eta Bilboko Udalaren laguntza jaso du, beste erakundeen artean.\nZinemagileez eta adituez osatutako epaimahaiaren bitartez, kalitatezko programaren ildo nagusia honako hau da: arrazoi afektibo-sexualengatik bazterkeria eragoztea, hala nola gizartea eraldatzea eta honen aniztasuna ezagutaraztea. “Zinegoakek izateko harrotasuna aldarrikatzen du”, antolatzaileen hitzetan.\nArriaga Antzokiak eta Guggenheim Museoak hasiera eta amaiera ekitaldiak barne hartu ohi ditu, hurrenez hurren. Sarrera librea da, gonbidapenarekin. Jaialdiak hiriguneko hainbat areto ditu egoitza gisa, esaterako: BilbaoArte Fundazioa, Golem Alhondiga zinema-aretoak (Azkuna Zentroan) edota Hika Ateneo kultura-espazioa, besteak beste.\nNazioarteko filmen erakustaldiaz gain, Zinegoaken inguruko hainbat ekintzez disfrutatzea gomendatzen dizugu: hitzaldiak, kontzertuak, antzerki-lanak… Jai-giroa ere nabarmentzekoa da, jakina: zine-festibalaren omenez antolatutako festek nahiz era askotako ikuskizunek xarma are bereziagoa eransten baitiote hiriari.\nIzaera parte-hartzaileko jaialdia dugu gainera: ikusleek beren botoekin aukeratu ditzakete film labur sariduna, emanaldi bakoitzaren aurretik proiektatzen dutenen artean. Halaber, boluntario izateko aukera ere baduzu, Zinegoak “barrutik” ezagutzeko asmoz.\nZinegoaken edizio bakoitzak bere Ohorezko Saria du. Aktore, zinema-zuzendari edota ekoizleen ibilbidea eta LGBT-ren aldeko konpromisoa balioesten da. Saridun batzuk aipatzearren: Eusebio Poncela (2006), Rosa Maria Sarda (2007), Josep Maria Pou (2008), Esther Garcia (2011), Hassam Kamoga (2017) edota Émile Jouvet (2018) aipatu genitzake.\nAzken edizioan, Sridhar Rangayan zinemagile, ekintzaile eta zuzendariak jaso zuen 2019ko Ohorezko Saria. Zinemagileak 2001ean sortu zuen Solaris, LGTBIQ+ filmetan espezializatutako Indiako lehen ekoiztetxea, eta bertako lehen queer zinemaldiaren antolatzailea.\nZinegoaken epaimahaiari jarraiki, “ezberdintasunaren naturaltasuna, mugarik gabeko gizartea defendatzen dutenen eta pertsona guztienganako errespetua bilatzen dutenen ausardia” baloratu dute Jouveten lanean eta oro har bere ikuspuntu sozial-artistikoan.\nZinegoak jaialdiak Bilbo hirigunean du leku, hainbat areto dituela zinema-areto eta ekitaldi anitzetarako egoitza gisa. Arriaga Antzokia eta Guggenheim Museotik hasita, Bilborock, BilbaoArte, Hika Ateneo, BBK Aretoa edota Sarean espazioan topatuko duzu programazio guztiz erakargarria.\nHorien inguruan hainbat ekintza ere zain dituzu, kafetegi nahiz bestelako aretoetan. Beraz, gomendagarriena oinez mugitzea da. Dena den, gogora ezazu garraio publikoak erraz lotzen dituela jaialdiko gune nagusiak.\nAbando eta Alde Zaharra geltokiak lirateke adierazgarrienak.\nTranbiaz ere egin dezakezu ibilbidea, Guggenheim Museoan geltokia ere baduzula (bertan egin ohi da jaialdiaren amaiera ekitaldia).\nZinema saio paregabe baten ostean (edo aurretik), bapo jatea eskertuko duzu ziur. Bilbon izanda, arazo bakar bat topatuko duzu: zein jatetxe edo tabernan gozatu. Eskaintza izugarri zabala da, eta zail izango duzu bat (edo bi) hautatzea bakarrik. Alde Zaharreko nahiz Zabalguneko tabernetatik pintxo-ibilbide zaporetsuak egitea gomendatzen dizugu.\nEra berean, euskal sukaldaritza tradizionala ezagutzeko aukera zabala daukazu betiko jatetxeetan. Menu berritzaileago bat dastatu gura baduzu, egizu proba adibidez Zabalgunean (Abandoibarra inguruan). Michelin izardun jatetxeak ere baditugu; beraz, edozein dela zure apeta, Bilbok gustora asebetuko zaitu.\nJaialdiak hotel-kate baten laguntza jaso ohi duenez, eskaintza bereziak ditu zinemazaleentzat. Hortaz, Zinegoaken webgunea kontsultatzea aholkatzen dizugu, eskaintza guztien berri jaso dezazun.\nZinegoak ospatzen den unea nahiko lasaia da, oro har (otsail amaiera-martxo hasiera). Beraz, ez duzu arazorik izango hirigunean edota inguruetan ostatu hartzeko. Eskaintza zabala izango duzu aukeran, poltsiko guztietara egokitzen diren hotel, ostatu edota aterpetxekin. Halere, saia zaitez aldez aurretik egiten zure erreserba, azken uneko ezustekorik eragoztearren.\nZinegoaken hainbat saio eta ekintza doakoak dira, baina kasu gehienetan gonbidapena jaso beharko duzu aldez aurretik. Informa zaitez Zinegoaken webgune ofizialean, hala nola jaialdiaren partaide diren guneetan:\nCortes 1-1(eraikin industriala) 4.ezk - 48003 Bilbo\nSalgai Zinegoaken eta aretoetako txarteldegietan (antzerkirako izan ezik).\nBONO 6: Golem Alhondiga eta Bilborockerako bakarrik. Sarrerak txarteldegietan eskuratu behar dira, gehienez bi, saio bakoitzeko.\nZinegoak bulegoa (Bilbo): 43.254984, -2.926931\nZinegoak jaialdiko egoitza batzuk + sarrerak:\nUrazurrutia Kalea, 32 - Bilbo\nGOLEM Alondegia (Azkuna Zentroa)\nArriquibar Plaza, 4 - Bilbo\n5€ (Ikuslearen egunak 4€)\nGuggenheim Bilbao Museoa (Amaiera ekitaldia)\nAbandoibarra etorbidea, 2 - Bilbo\nSarrera doan (gonbidapenarekin)\nIbeni Kaia, 1, - Bilbo\nTeatro Arriaga (Hasiera ekitaldia)\nPlaza Arriaga, 1 - Bilbo\nFrancisco Maciá, 1 - Bilbo\nAntzerkirako sarrera: 10€\nGran Vía López de Haro Kale Nagusia, 19-21 - Bilbo


2014-01-29 // Politika // Iruzkinik ez\nGazteen alegatua agerraldi publiko batean ezagutaraziko dute, eta pertsona ezagunen babesarekin, tartean Jesus Egiguren, Txema Montero, Toti Martinez de Lezea, Alex Txikon eta Miren Amuriza. Idatziaren berri jada izan dugu sare sozialetan, hainbat lagunen irakurraldiak ere jarri dituzte Youtuben, Mikel Labaka eta Mikel Aranburu futbol jokalarienak esaterako:\n2014-01-17 // Politika // Iruzkinik ez\n2014-01-16 // Azpiegiturak // Iruzkinik ez\n2013-12-23 // Kulturgintza, Musika // Iruzkinik ez\nAspaldi halako batera joan gabe. Groseko kafetegi erraldoi horretan ohi baino euskara gehiago, pertsonalitate zenbait eta gau musikatu bati ekiteko prest zegoen jende ugari. Denok Kursaaleko kubo handian sartu eta Sortuko Dira Besteak emanaldiaz gozatzeko irrikaz, Dulce Pontesen ahots malenkoniatsuaz bustitzeko gogoz. Ez zen dena antolatzaileek nahi bezala irten, baina aho-zapore bikaina eraman genuen etxera.\nLehenengo ezustea megafoniak: Dulce Pontesek ezingo zuela kantatu esan zigun ahots batek, osasun arazoak medio. “Guk dena emango dugu” esan ziguten han bildutako musikari eta abeslariek. Eta hala izan zen. Olatz Prat izan zen niretzako bigarren ezustea. Fadoa zergatik den unibertsala ulertarazi zigun guztioi. Pontes ez zen han, baina Pontes entzun genuen Harkaitz Canok euskaraturik. Ez zitzaion lan samurra egokitu azpeitiarrari, agian horregatik jaso zuen gaueko txalo zaparrada handienetako bat. Kontzertua mokaduz mokadu jan genuen han ginenek. Konturatzerako igaro ziren bi ordu eta postrearen zain ginen jada. (more…)\n2013-12-06 // Gizartea, Historia, Politika // Iruzkin bat\nArgentinako epaileak frankismoan Martín Villari egotzi dakizkiokeen hilketen inguruko informazioa eskatu du\nRodolfo Martín Villa, besteak beste 1976etik 1979ra Gobernazio ministro izandakoa. Nork esango lioke urte haietan egindakoagatik gaur azalpenak eman beharko zituenik? “Bekatu ugari egotzi ahal zaizkit, batzuk mortalak. (…) Baina lasai nago, ez dit lorik kendu minutu bakar batez ere”, adierazi du Catalunya Radion frankista ohiak.\n2013-12-04 // Politika // Iruzkinik ez\n“Gero arte gangster”\n2013-11-11 // Gizartea // Iruzkinik ez\nDavid Fernandezek sandalia eskuan, Iraken eragindako hildakoak eta Espainian sortutako “hondamendia” leporatu dio Rodrigo Ratori (Argazkia: Ara.cat)\nCUPeko diputatu David Fernandezek Rodrigo Rato Bankiako presidente ohia gogor estutu du Kataluniako Parlamentuan, afera horretaz egiten ari ziren kontrol batzordean. Sandalia bat eskuan zuela “Beldurrik ez al duzu?” galdetu dio, “Zeini, zuri?” bankariak arrapostu , “Ez, egunen batean jendea nazkatzeaz. Gero arte, gangster!”.\n2013-10-09 // Ekonomia, Uncategorized // Iruzkinik ez\nPetronorrek Muskizen duen findegiaren zati bat gelditu du hainbat astez “hobekuntza” lanak egiteko. Bertako langileek diote “segurtasun estandarrekin zerikusi gutxi duten ordutegiak” egin beharko dituztela. (more…)\n2013-10-08 // Gizartea, Politika // Iruzkinik ez\nJesús Muñecasen egungo irudia argitaratu du “Interviú”k, ARGIAk bere garaian kaleratutako Anparo Arangoari egindako torturen argazkien ondoan.\n2013-10-02 // Gizartea, Politika // Iruzkinik ez\nMartutenen uholdeak saihesteko planaren kontra egindako ekintza (argazkia: Martuteneko auzo elkartea)\nOstiralean partaidetza zuzenaz jardunaldiak hasiko dira Donostiako Miramar jauregian. Jardunaldiak, zer esan handia emango duen prozesu baten atariko dira, Udalak arau organikoak aldatzeko aukera jarriko baitu mahai gainean, demokrazia zuzeneko elementuak txertatu eta herri galdeketak sistematizatu aldera. (more…)\n4 / 16«Aurrekoa345610Hurrengoa»


Ikastaroak 2021 - Gipuzkoako erlezain elkartea\n27 Martxoa 2021\t Albisteak Agerraldiak: 279\nIkastaroekin ere martxan gera. Lehen sei hilabeetan honako ikastaro hauek antolatu ditugu:\nIkastaroak 2021 Ikastaroekin ere martxan gera. Lehen sei hilabeetan honako ikastaro hauek antolatu ditugu:\nUdaberriko oinarrizko erlezantza ikastaroa. Erlezaintzan hasi nahi duen edonori zuzendua, hastapeneko ikastaroa izango da, bertan erlezaintza mundua ezagutu eta udaberrian egin behar diren lanak ikusiko dira. Eskari handia dagoenez bi talde osatu dira.\na) Lehenengo taldea: apirila 17, 24, Maitzak 1, 8 eta 15. Goizeko 9:00tatik 14:00etara. Izen ematea www.hazi.eus)\nBigarren taldea: Apirilak 15, 18, 25, 29 eta maiatzak 2. Informazio gehiago eta Izen ematea elkartean 943805651 edo emailez\nNukleoak egin eta erregin berrik nola barneratu. Askotan gertatzen da erlauntzako erregina aldatu nahi izatea, zaharra delako, erle biziegia delako… Ikastaro honetan, erregina bilatzen ikasiko dugu, markatu, nukleoak egin eta erreginak ordezkatzen ere.\nIrakaslea Egoitz Galarza (ERBEL). Apirila 16, ostirala 15:00etatik 18:00etara. BETETA\nErregin hazkuntza teknifikazio ikastaroa. Erlezantzan sakondu eta erregin hazkuntza egiten ikasi nahi duenari zuzendua. Erlezantzako ezagutzak edukitzea derrigorrezkoa da. Maiatzak 25, 27 ekainak 1 eta 3, Izen ematea HAZIren web orrian www.hazi.eus\nErleumearen egoera eta beharrak ulertuz, erabakiak hartzen ikasteko ikastaroa. Mikela Untsain erlezainak emango du eta egun bakarreko ikastaroa izango da. Apirilak 21 asteazkena. Talde murriztuak gehienez 10 lagun. BETETA\nUdazkeneko oinarrizko ikastaroa (uztailean). Udazkeneko ikastaroa aurten uztailera aurreratzea erabaki dugu, iraila-urria oso berandu suertatzen zelako. Ikastaro honetan erlezaintzan udazkenean egin behar diren lanak ikusiko dira, eztia atera, barroaren kontrako tratamenduak, propoli bilketa etab. Izen ematea elkartean maiatzetik aurrera.


25 « maiatza « 2018 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 25 maiatza 2018 17:00\nEguna. Alkateorde Peio Lopez de Munain; eta Kultura, Hezkuntza eta Kirol zinegotzi Estibaliz Canto\nEguna. Astelehena, maiatzak 28\nPrentsaurrekoa. Eraztun Berdearen 14. Bira aurkeztea\nParte hartzaileak. Ingurumenaren eta Espazio Publikoaren zinegotzi Iñaki Prusilla; eta Biraren antolatzaile Javier Antúnez\nGobernu-batzordea izango du hizpiden Vitoria-Gasteizko alkate Gorka Urtaranek.\nONCEren instalazio berriak irekitzea\nTokia. San Prudentzio kalea, 18-behea\n2017ko ‘Euskadi’ Gastronomia Sariak banatzea\nNekazaritza zinegotzi Iñaki Prusillak parte hartuko du ‘Toponomia Vitoria VI, Arratzua II’ liburuaren aurkezpenean 17:00etan, ACOVIren egoitzan, Elgorriagako batzar-etxean.\nAfrikako Eguna dela eta, Kultura, Hezkuntza eta Kirol zinegotzi Estibaliz Canto eta Lankidetza zinegotzi Jaione Agirre Vitoria-Gasteizen bizi diren afrikarrei eskainiko zaien harrera ekitaldian izango dira 19:00etan, udaletxeko harrera aretoan.\nBizikidetza eta Aniztasun zinegotzi Nerea Melgosak parte hartuko du ‘Situación del caso Borja Lázaro. La relación policías-familias’ izenburuko mahai inguruan 19:00etan, Montehermoso Kulturunean.\nAlkate Gorka Urtaran eta Alkateorde Peio Lopez de Munain Armentia Ikastolaren 25. urteurrena ospatzeko ekitaldian izango da 19:30ean, Europa Jauregian.\nAlkate Gorka Urtaranek parte hartuko du Vital Egunaren hainbat ekitalditan parte hartuko du 9:30ean ‘Innova Social’ , eta arratsaldean gobernu-taldeko zinegotzi Peio Lopez de Munain eta Isabel Martinez Florida kioskoaren argiak pizteko ekitaldian izango dira 22:00etan.\nKultura, Hezkuntza eta Kirol zinegotzi Estibaliz Cantok parte hartuko du Orbea Txirrindularitza sari-banaketan izango dira 17:00etan, Mendizabalan.\nKultura, Hezkuntza eta Kirol zinegotzi Estibaliz Canto Arabako nesken futbol denboraldiko amaiera-jaian izango da 12:30ean, Olaranben\nGasteizko Batailari buruzko dokumentala eta hitzaldia gaur arratsaldean\nKategoriak: Oharrak — Komunikazio Zerbitzua / Servicio de Comunicación — 15:17\nAste Napoleonikoa dela eta, gaur arratsaldean “Batalla de Vitoria, 1813” izeneko dokumentala proiektatuko da Europa jauregian, Gasteizko Batailaren Elkarteak antolatuta. Ondoren, hizketaldia egingo dute.\nOrdua: 20.00etatik 21:30etara\nGasteizko udalak azken eraso matxista gaitzesten du\nKategoriak: Prentsa oharrak — Etiketak: Indarkeria matxista — Komunikazio Zerbitzua / Servicio de Comunicación — 13:24\nGure udalerrian gertatu berri den eraso matxistaren inguruan, Vitoria-Gasteizko Udaletik adierazi nahi dugu erasoa irmotasunez gaitzesten dugula eta haren aurka gaudela. Horrez gain, biktimeei eta haien inguruari laguntza osoa eskaini nahi diegu eta jakitera eman nahi diegu gertu izango gaituela eta beraien esku jarriko ditugula behar dituzten baliabide psikologikoak, juridikoak, sanitarioak, babesekoak eta harrerakoak.\nHori guztia dela eta, biktimeei egin beharreko jardueketak jakinarazi ostean, Udalak ez du gaitzespen-kontzentraziorik deituko.\nGasteizek berritu egin du Arabako GGKEekiko konpromisoa\nKategoriak: Prentsa oharrak — Etiketak: GGKE — Komunikazio Zerbitzua / Servicio de Comunicación — 12:40\nUdal gobernuak Euskadiko GGKEen Koordinakundearen Arabako ordezkaritzarekiko konpromisoa berrestea onetsi du, aurtengo hitzarmena sinatuz. Gasteizek 24.000 euroko laguntza emango dio.\nGasteizko Udala, Garapenean Laguntzeko Zerbitzuaren bitartez, lankidetza estuan aritu da Euskadiko GGKEen Koordinakundeko Arabako ordezkaritzarekin 1996tik, eta hori urtero hitzarmenak sinatuz eta horiei dagozkien diru-ekarpenak eginez islatu da. Garapenerako Lankidetzaren 2016-2019ko Gida-planean ere jasota dago lankidetza hori.\nErakunde adierazpena, Haur eta Nerabeentzako II. tokiko planari (2018-2022) buruzkoa\nKategoriak: Erakunde Adierazpenak — Komunikazio Zerbitzua / Servicio de Comunicación — 12:09\nGasteizko Udalak tradizio luzea dauka haur, nerabe eta familiei zuzenduriko udal politikak garatzeko zereginean. Joan den mendeko bigarren hamarkadan hiriaren industrializazaioaren hasi zen unetik beretik sumatu zen kezka nabarmen bat, biztanleriaren hazkuntza orokorrak –eta haur eta nerabeenak bereziki– zekartzan erronkei erantzutekoa.\nHaurren, nerabeen eta horien familien beharrei erantzuteko asmoen artean, nabarmentzekoak dira mugarri hauek:\n1975ean, Gasteizko Udalak esku-hartze irmo bati ekin zion haurtzaroaren eta nerabezaroaren alorrean. Hala, lehenengo haurtzaindegia sortu eta martxan jarri zen, eta haurrak eta nerabeak hartzeko lehen egoitzak egin zituzten, La Paz egoitzaren alternatiba gisa.\n1984ko urtarrilean onetsi zen Haur eta familientzako lehen udal programa, zeinak, xede harturik La Paz haurrentzako makro-egoitza desintituzionalizatzea, haurren babes gabeziako egoerei aurre egiteko esku-hartze markoa ezarri zuen, adingabeak egoitzetan eta familietan hartzeko, eta familiei laguntzera bideratutako programen bitartez.\n1985ean ireki zen ekipamendu soziokulturalez hornitutako lehen gizarte etxea, kirol instalazioetatik fisikoki berezia. Eta 1989an inauguratu zen eraikin berean kirol instalazioa integratuta zuen lehen gizarte etxea; ordutik aurrera eredu integratu horri ekin izan zaio.\n1990ean, Gasteizko Udala izan zen Hiri Hezitzaileen Gutuna sustengatu zuen udal gobernuetako bat.\n1991n Haurrei udaletatik zuzenduriko ekimenei buruzko I Topaketa egin zen Gasteizen, FEMPek sustatuta,1 non Gasteizek Udalaren osotasunetik haur eta nerabeekin esku hartzeko eredua aurkeztu baitzuen.\n1998an hasi zen UNICEFekiko lankidetza, Haurren Eskubideei buruzko Hitzarmena –zein 1990ean Espainiako estatuan berretsi baitzuen– sustatu eta dibulgatzeko asmoz. Hortik sortu zen oraingo haur eta nerabeen partaidetzarako lehen programa, Lagun Gutuna izenekoaren bitartez. Ondoren, gizarte-etxe integratuen eredua zabaltzearekin, sustapen programek indar handiagoa hartu zuten. Eredu horren arabera, gizarte-etxeetan orotariko programak eta baliabideak eskaintzen zitzaion –gaur egun ere bai– herritar orori, baita haurrei, nerabeei eta horien familiei, hala nola kirol jarduerak, heziketakoak, aisiakoak eta jarduera kultural eta sozialak.\n2003an gogoeta eta hausnarketa saio bati ekin zitzaion, “Vitoria-Gasteiz Hiri Hezitzailea” izeneko sail arteko programa sortzeko asmoz; 2005ean jarri zen martxan.\nGasteizko haurren eta familien egoerari buruzko diagnostikoa egin zen 2006an.\nHaur eta Nerabeentzako I. Tokiko Plana (2009-2013) —izaera integraleko plana— onetsi zuen udalbatzak 2009ko apirilaren 24an, zein 2016ra arte luzatu baitzen.\nAho batez onetsi zuen udalbatzak, 2015eko azaroaren 6an, Sumando – Hemen Gaude talde politikoak aurkeztutako mozioa, zeinen bitartez proposatzen baitzion udalbatzari, besteak beste, UNICEFen Haurren lagun diren hirien programara aurkezteko konpromisoa har zezala.\n2015eko azaroaren 23an, Haur eta nerabeen eskubideen aldeko erakunde-adierazpena onetsi zuen udalbatzak aho batez, zeinen bitartez Udalak konpromisoa hartzen baitzuen haurren eskubideak sustatu eta babesteko politikak bultzatzeko, eta eskubide horiek bermatzeko, eta bidenabar berretsi baitzuen Gasteiz Haurren lagun den hiria izendatzeko prozesuarekin jarraitzeko asmoa, eta familiei laguntzeko baliabideak eta prebentzio- eta sentsibilizazio-programak bultzatu eta sortzearen alde egiteko konpromisoa hartu baitzuen, dibertsitatea, erantzunkidetasuna eta kontziliazioa bereziki azpimarratuz.\nHaur eta nerabeen aldeko erakunde-adierazpena onetsi zuen udalbatzak aho batez, 2016ko martxoaren 18an.\nHaur eta Nerabeen Elkargunea sortzea onetsi zuen udalbatzak 2017ko ekainaren 23an, haur eta nerabeen partaidetza-organo egonkor gisa.\n2017an, Gasteizko Haur eta Nerabeentzako Diagnostikoa egin zen, 2018ko apirilaren 27an onetsi den II. HANUPen oinarri gisa. Agiri hori UNICEFen “Haurren Lagun den Hiria” ziurtagiriaren VIII. deialdira aurkezteko, eta azken bi urteetako oroit-idazkiekin batera.\nBerriki onetsi den II. HANUPek zeregina da udal jarduna koordinatzea, haur eta nerabeen eta horien familien eskubideak bermatzeko —bizi-kalitatea hobetzera zuzendutako udal jarduerak optimizatuz—, eta garapen ebolutibo egokia sustatzea, gizartean eskubide osoko herritar gisa parte har dezaten eta integra daitezen, betiere Udalarentzako alor horretan legez ezarritako eskumenak aintzat hartuta.\nHANUP hau oinarritzen da, batetik, 2017an hiriko haur eta nerabeen egoerari buruzko diagnostiko zabalaren ondorioetan, eta bestetik horren ostean egindako parte-hartzeko kontrastea, non 650 pertsona baino gehiagok hartu izan duten parte: Udaleko eta gizarteko (elkarte, entitate eta bestelako erakunde) profesionalek, haurrek eta herritarrek oro har. Horren guztiaren eraginezm, udal jarduera etorkizunera begira 5 erronkari –ildo estrategiko gisa– erantzuteko diseinatu da. Ildo estrategiko bakoitzeko konpromisoak xehetasun handiagoz definitzeko asmoz, helburu nagusi batzuk zedarritu dira bakoitzean, non kokatuko diren konprometitutako ekintzak edo ekintza-programak.\nILDOA: Haur eta nerabeei eta familiei zuzendutako jardueretan ekitatea sustatzea.\nildoaren helburu nagusiak:\nSeme-alabak dituzten familiak babestea, haur-desorekaren ondorioak ahalik eta gehien murriztu aldera.\nFamiliako bizitza eta bizitza pertsonal eta lanekoaren artean kontziliazio erantzunkidea sustatzea.\nGurasotasun positiboa sustatzea, seme-alaben hazkuntzan eta zaintzan.\nBizi-estilo osasungarriak sustatzea, aisia, kirola, jolasa, osasuna, elikadura, kontsumoa, kultura, arte-irakaskuntzei dagozkienean.\nHaur eta nerabeeen hezkuntza-prozesua babestea, eskola eta familiarekin batera.\nILDOA: Haur eta nerabeen herritartasun aktiboa sustatzea, baita haiek hiriko bizitzan parte hartzea eta haien irudi positiboa zabaltzea ere.\nHaur eta nerabeen eskubide eta betebeharren gainean sentsibilizatzea, eta beraiengan herritar aktibo eta arduratsu gisako jokamoldea sustatzea.\nHaur eta nerabeen parte hartzea sustatzea alor guztietan, irudi positiboa sustatuta.\nILDOA: Haur eta nerabeentzako hiri inklusiboa, berdinzalea, segurua eta iraunkorra sustatzea.\nUrratsak ematea elkarbizitza- eta hazkuntza-espazioak sortuko dituen hiri eredu abegikor eta elkartasuneko baterantz.\nHiria espazio seguru gisa finkatzea, eta, horrenbestez, haur eta nerabeen artean autonomiaz mugitu eta hiriaz gozatu dezatela sustatuz.\nGure ondarearen eta ingurumena errespetatzen eta zaintzen laguntzen duten praktika egokiak sustatzea.\nILDOA: Haur eta nerabeen ahultasun eta babesgabetasun egoeretan erresilientzia eta ahalduntze eredua sustatzea.\nHaur eta nerabeen artean tratu txarren eta babesgabetasun egoeraren hautemate goiztiarra sustatzea, gizarte-eragile eta herritar ororen aldetik.\nBigarren mailako prebentzio programak, familiei laguntza emateko eta familiak babesteko programak sustatzea, programa horiei indarguneak aintzat hartuta.\nHaur, nerabe eta gazteei babesgabetasunaren ondorioak gainditzen laguntzeko programa eta baliabideak garatzea.\nILDOA: Gasteizko Udalaren jokaera hobetzea, haur, nerabe eta familiak aintzat hartuz.\nHaur eta nerabeen errealitatea ezagutu eta aztertzea.\nAurrerapausoak ematea zeharkakotasunean, eta sail eta erakunde arteko koordinazioan.\nEbidentziaren paradigmatik haur eta nerabeentzako prestatutako programak ebaluatu eta hobetzea.\nGiza baliabideak beharretara egokitzea, eta horien antolaketa, prestakuntza, ahalmena eta kudeaketa hobetzea.\nUdalak haur eta nerabeei begira burutzen dituen jarduerak ezagutaraztea.\nPlanak lau erronkari heldu nahi die, eta horietako bakoitza ildo estrategiko batean garatzen da:\n2018 eta 20122 bitartean burutzeko II. HANUPen jasotako 100 ekintzei dagokienez, esan behar da hor jasotzen direla soilik berriak direnak, edo egun indarrean daudelarik aldaketa-proposamen bat dutenak, egokitu edo indartzeko.\nPlanaren helmenak ez du esan nahi egun indarrean dauden ekimenei –jarraipenari eta ebaluazioari begira– garrantzia kentzen zaienik edo aintzat hartzen ez direnik Planean jasotako ekintzen ebaluazio-programaz gain, II. HANUPek aurreikusten du Udalak haurtzaroaren inguruan garatzen dituen ekimen guztien jarraipena egitea.\n“Haurren lagun den hiria” zigiluarekin atxikitzeari dagokionez, eta aintzat hartuta hori lortzeko eskatzen diren betekizunak, Oroit-idazkia izeneko agiria egin izan da, non aurreko urteetan burutu, eta aurrera jarraituko dutela aurreikusten diren ekintzen berri jasotzen den. Hori dela eta, Udalak HANUP indarrean den bitartean garatuko dituen ekimen guztien jarraipen- eta kontrol-zereginak errazteko tresna gisa diseinatu izan da.\nOroit-idazki horretan haurtzaro eta nerabezaroaren alorrean (hots, 0 eta 10 urte bitartekoei begira) Udalak garatzen duen jarduerari buruzko informazioa biltzen du. Guztira, 250 ekintza edo programa identifikatu dira, eta kolektibo horrekin zerikusia duten sailetako zerbitzuetatik datoz.\n2018rako aurrekontu kalkulua egin da Planean aurreikusitako jarduerak gauzatzeko eta konpromisoak eta helburuak bideratzeko, eta Udalak konpromisoa hartu du 2019, 2020, 2021 eta 2022rako behar den aurrekontua ere bermatzeko, kreditu nahikoa izatearen baldintzapean.\nGure esker ona adierazi nahi diegu denbora, ahalegina eta lana eskainiaz II. HANUP osatzen lagundu diguten banakako profesional, elkarte, entitate eta erakunde orori, bereziki haur eta nerabeei eta herritarrei oro har.\nAzpimarratzekoa da sailek eta Udalbatza osatzen duten talde politiko guztiek plan hau sustatzen eta lantzen egin duten lan bateratua, datozen urteetan berdintasunaren alorreko plangintzak erakundeei —eta bereziki udalei— eskatuko dizkien erronketan erreferentzia izan nahi baitu.\nHorrenbestez, Gasteizko Udalbatzak honek\nGASTEIZKO UDALAREN HAUR ETA NERABEENTZAKO II. TOKIKO PLANA tresna garrantzitsua dela hiri-eredu bat lortzeko, non haur eta nerabeak beren gaitasunak garatuz hazi ahalko diren, non aukera-sorta zabal bat eskainiko zaien –modu ekitatiboan eskaini ere– herritar-geruza guztiei, eta non familiek –behar dituzten laguntzat bitarte– beren ahalmen eta indarguneak egoki garatu ahal izango duten, gurasotasun positiboaren alorrean dagozkien funtzioak behar bezala garatu ahalko dituzten.\nHITZ EMATEN DU\nII: HANUPen ildo eta helburuetan indarraldiko lau urteetarako ezarritako jarduerak garatuko dituela, eta ezartzeko behar duen aurrekontuaz zuzkituko duela ekitaldietako bakoitzean.\nUrtaranen gobernuak barne-sustapena eta erdi eta goi mailako profila duten 132 pertsona kontratatzea ahalbidetuko dituen LEP osatu du\nKategoriak: Prentsa oharrak — Etiketak: Gorka Urtaran Alkatea, LEP — Komunikazio Zerbitzua / Servicio de Comunicación — 11:46\nGobernu Batzarrak A eta B taldeetako 63 lanpostu betetzeko deialdia onetsi du gaur; abenduan onetsitako 69 lanpostuei batzen zaizkie horiek\nAgintaldi honetan, Udaltzaingorako, suhiltzaileen lanpostuetarako eta C, D eta E kategorietarako beste LEP batzuk jarri dira abian\nUdal gobernuak A eta B taldeetan (erdi eta goi mailako profilak) 63 lanpostu betetzeko deialdia onetsi du gaur, 69 lanpostu betetzeko abenduan onetsitakoa osatzen duena. Aurretik sindikatu-ordezkaritzarekin oinarriak negoziatuta, A eta B taldeetako 132 lanpostuen deialdia uda igaro ondoren egitea aurreikusi du Udalak. Goi mailako profila duten 132 lanpostu horien % 8 dibertsitate funtzionala duten pertsonentzat izango dira, % 33 barne-sustapenerako, eta % 59 txanda irekirako.\n“Erdi eta goi mailako teknikarien 63 lanpostu betetzeko lan-eskaintza publikoaren deialdia onetsi dugu gaur, eta abenduan martxan jarritako 69 lanpostuei gehituta, orotara 132 izango dira, udal honen historian egin den lan-eskaintza publiko handienetako bat. Agintaldiaren hasieran hitz eman nuen udal enpleguarekin lotutako hainbat hautatze prozesu abian jarriko nuela, udal plantillaren behin-behinekotasuna murrizteko. Lan-eskaintza publikorako deialdi hau onetsita, urratsak egiten jarraitzen dugu. Udaltzaingoan eta suhiltzaileen kidegoan lanpostu berriak sortu ditugu, udal plantillaren barruan karrera profesionala sustatu dugu, eta bitartekoak jarri ditugu goi eta erdiko kategorietan langile berriak kontratatzeko, baita beheko kategorietan ere“, nabarmendu du Gorka Urtaran alkateak.\nUdalak 70.397 euro emango dizkio ASCUDEAN elkarteari, mendekotasuna duten adinekoak zaintzen dituzten familiei laguntzeko programa bat egiteko\nKategoriak: Prentsa oharrak — Etiketak: ASCUDEAN elkartea, Peio López de Munain — Komunikazio Zerbitzua / Servicio de Comunicación — 10:33\nTokiko Gobernu Batzarrak ASCUDEAN elkartearekin lankidetza-hitzarmena sinatzea onetsi du gaur, mendekotasuna duten adinekoak zaintzen dituzten familiei laguntzeko programa bat gara dezaten.\nGizarte Politiken eta Osasun Publikoaren Sailak 70.397 euro jarriko ditu familia zaintzaileen osasuna sustatzeko eta sentsibilizazio, hedapen, aisialdi eta atsedenaldirako jarduerak abian jartzeko.\nPeio López de Munain zinegotziaren hitzetan, “mendekotasuna duten pertsonak zaintzeak eragin handia du haietaz arduratzen diren pertsona eta familien ongizatean. Eragin fisiko eta emozional horri aurre egiteko daude honelako programak, zaintzaileei sostengua emateaz gain, herritarrak talde horren beharraz sentsibilizatzen laguntzen baitute”.\nHorretaz gain, Down Araba-Isabel Orbe elkartearekiko hitzarmena formalizatzea onetsi du udal gobernuak, Down sindromea dutenen zahartze osasuntsurako programa bat egiteko.\nLau arlotan esku hartuko da proiektuaren bidez: kognitiboa, emozionala, psikologikoa eta jokabidearen arloa. Udalak 10.000 euroko laguntza emango dio Down Araba-ri.\nAdinekoen elkarte soziokulturalak\nGizarte Politiken eta Osasun Publikoaren Sailak bi hitzarmen landu ditu “Buenas Noticias” eta “Brisa del Gorbea” adinekoen elkarte soziokulturalekin, adinekoentzako aisialdi eta denbora libreko jarduerak egiteko. Talde bakoitzak 10.335 euro jasoko ditu.\n“Buenas Noticias” elkarteak San Pedro parrokiako areto batzuetan du egoitza, eta erdialdean eta Erdi Aroko hirigunean dihardu; aisialdirako, osasuna sustatzeko eta parte hartzeko programak garatzen ditu, baita esku-hartze komunitarioak ere.\n“Brisa del Gorbea” elkartean, berriz, Gasteiz hiribidearen eta Gorbeia kalearen inguruko adinekoak biltzen dira. San Mateo parrokiako lokaletan dihardute; bizikidetzaren bidez eta gizartean eta komunitatean parte hartuz zahartze aktiboa sustatzen dute.\nErakunde adierazpena, Israelek palestinako herriaren kontra egindako erasoa errefustzeko\nKategoriak: Erakunde Adierazpenak — Komunikazio Zerbitzua / Servicio de Comunicación — 10:22\nAzken aste hauetan Palestinako herriak martxa egin du Nakba-ren hirurogeita hamargarren urteurrenaren oroitzapenetan, eta pairatzen duten krisi humanitarioagatik eta giza eskubideen urraketagatik, protestan Ipar Amerikak Israelgo enbaxada Jerusalemera eraman duelako. Maiatzaren 14an, Israelek protesta baketsu horren aurka buruturiko errepresioa odoltsua izan da, eta gutxienez 59 pertsona hil ditu, 6 adin txikiko barne, eta, momentuz 2.700 zauritu. Zauri horien erdiak munizio errealaren ondorio izan dira, eta 130 pertsona aurkitzen dira egoera larri-larrian. UNRWAren arabera, Gazako ospitaleetan ekipo medikoak gainez eginda daude, eta geratzen zaien erregaiarekin zazpi egunerako baino ez daukate ebakuntzekin jarraitzeko.\nEraso honen aurrean Gasteizko Udaletxeak:\nErabat arbuiatzen du Estatu Batuen enbaxada Jerusalemera aldatzeagatik protestatzeko martxan ari ziren milaka palestinarren aurka Israelgo armadak erabilitako biolentzia –horren ondorioz 59 pertsona hil baitira eta zaurituak mila baino gehiago izan dira–, hain zuzen ere, okupatutako lurraldeetako 2014. urteaz geroko gertakaririk odoltsuenetarikoa. Era berean, Eusko Legebiltzarrak Israelgo Estatuari eskatzen dio berma dezala Palestinako herriaren giza eskubideekiko errespetua.\nElkartasuna eta doluminak adierazten dizkie zuzenean edo zeharka eragindako pertsona guztiei.\nBat egiten du Nazio Batuek, Europar Batasunarekin eta nazioarteko komunitatearen zati handi batekin batera –herrialdeak eta organismoak barne–, Israeli egindako deiarekin biolentziaren kontentziorako Gazako mugan, hain zuzen ere, Israelgo armadak palestinarren protesten aurrean eragindako biktima-balantze odoltsuaren ondoren, hurrengo egunetan alde batera utziz populazio zibilaren artean biktima gehiago eragin dezakeen zein-nahi neurri.\nBerretsi egiten du Diputatuen Kongresuak 2014ko azaroaren 26an hartutako akordioa, Palestinako Estatua aitortzeari buruzkoa”.\nPartaidetza Sailak 2018-2019ko Gabonetako Haur Parkearen kontratua abiarazi du; Hegoalden egingo da berriro\nKategoriak: Prentsa oharrak — Etiketak: 2018-2019ko Eguberrietako parkea, Hegoalde gizarte etxea — Komunikazio Zerbitzua / Servicio de Comunicación — 10:13\nIsabel Martinez zinegotziak gidatzen duen Partaidetza eta Gizarte Etxeen Sailak proposatuta, Tokiko Gobernu Batzarrak 2018-2019ko Eguberrietako parkea Hegoalde gizarte etxean diseinatu, antolatu eta osorik kudeatzeko zerbitzuak kontratatzeko dosierra onetsi du gaur.\n2018ko abenduaren 26tik 2019ko urtarrilaren 4ra arte irautea aurreikusi da.\nParkea diseinatu, antolatu eta osorik kudeatzeko, zerbitzu-enpresa bat kontratatu beharra dago; horrenbestez, dagokion baldintza-agiria landu da, eta 115.000 euroko aurrekontua esleitu zaio.\nBerriro Hegoalde gizarte etxean egingo da parkea; 2016an itzuli zen udal kudeaketa eta instalazioak (Iradier) izatera, eta iazko esperientzia Hegoalden positibotza jo zen.


Pilota finalistak !\nOlagarroak antolatutako pilota txapelketako finalistak hauek dira : 6.ak !!\nGurruchaga Eneko - Vella Leni / Mihura Urtzi - Etcheverry Pacheco Manex\nAntzezlari gazteek deserria taularatzen dute...\nLau goizez, 4A-ko ikasleek La Fabrique Affamée konpainiako Nicolas Marsanen laguntzaz baliatu dira anzterkigile, jokalari eta taula zuzendariak bilakatzeko. Deserria, urte guzian landutako gaia jorratzeko eta eszenak gauzatzeko, haien sormena askatu dute. Herbestearen ibilbidea azaltzen duten testuei zentzua eman diete ikasleek, Untxin ibai ingurumen zoragarri honi esker.\nTaldearen kohesioa lortu du Nicolas Marsanek, bere adeitasuna, entzumena, kultura, profesionaltasuna eta bere pasioari esker ; gaur egungo gai zaila hori aipatzeko, idei berezi eta hunkigarriak aurkituarazi dizkie, heine harridura piztuz.\nIkasleek antzerki tailerra gustukoa izan dute, baikorki parte hartuz.\nAnzerkilari adituak etengabe galdetu die "zer egingo duzue ondoko sei hilabeteetan ?", talde honekin abentura segitzeko prest baitzegoen. 4A-koek ere bai harekin jarraituko zuten gogotik.\nMilesker Nicolasi eta txalo bero bat denei ! Haietaz harro dira !\nKoropiloz koropilo aritu izan dira....\nAzken egunetako eguerdiko pausan, nahi zutenek izena eman dute eskumuttur tailerran.....\nGustukoak zituzten kolorezko hariak hautatu eta, metodo baten errespetatzeko, ikasle bakoitzari azalpen zehatzak emanak izan zaizkio.\nEskumutturraren hastapena ulertu eta, ikasle bakoitzak berea segitu du.\nBukatzean, agiantza bat asmatu eta, bere eskuan lotua izan zaio azken koropiloa gauzatzeko helburuarekin !\nSeigarrenak Donibaneko mediatekan....\nEkainaren 21 eta 22an, 6.eko ikasleak Donibane Lohizuneko mediatekara joan ziren, koelgioko dokumentalistari esker.\nDonibaneko bestak hasi berri baitziren, Mediatekako langileak Donibaneko koloreetan jarriak ziren, nola ez beltzez eta gorriz.\nIhintza Dubernet-ren (ikasle ohia) laguntzari esker, gure ikasleak egoitzaren ezagutza egin dute eta ikasi dute estaia guziak irekiak zitzaizkiela : haurren xokoa, eleberriak euskaraz eta frantsesez eta azkena, prentsa gunea, DVD eta KDrena. Baita adingabekoak direnez, karta urririk jaso dezaketela.\nOndorioz, udan ere, literaturan murgiltzeko aukera badute gure ikasleek !\nAzken sei urteetan egin bezala, kolegioko bostgarreneko 70 ikasle Zokoako hondartza garbitzen izan ziren ekainaren 26an. Biologian, teknologian eta fisikan landu gaien inguruan, GIP proiektu bati amaiera eder bat emaitzeko parada izan da.\nHortarako Surf Rider Fundation elkarteak antolatzen duen hondartzen garbiketa ekimenean parte hartzea erabaki zen.\nBatzuek, harea bereizteko iragazkiekin ekin zioten hondartza garbitzeari, eta besteak, harroketara abiatu ziren itsasoak ekarritako soberakinak jasotzera. Harroketan itsasita zeuden gurpilak eta antzerako tramankulak askatzen ere nahiko lan izan zuten, baina botatako izerdiak merezi izan zuen, horren ostean mokadutxoa jan eta itsasoan bainatzeko aukera izan zuten.\nIkasturteko honetako azken egunari amaiera emateko uda sasoi honetako lehen zabor biltzea egin zuten beraz. Pilatutako zakar poltsak kolegiora eraman, eta han, soberakinak sailkatu eta aztertu ostean, formularioa bete zuten datuak Surf Rider Fundazioari igortzeko, hauek baitira udan zehar egiten diren antzeko ekimenetan, bildutako zaborren datuak bildu eta kudeatzeaz arduratzen direnak.\nIniziatiba ederra ! Txalo bero bat 5.ei !\nNafarroa 5.enendako !\nEkainaren 21 eta 22an, kolegioko 5.eko ikasleak Nafarrora joan dira bi egunendako.\nGoizeko 9etan kolegiotik abiatu eta, 11:30ak aldean urtean zehar landutako Leireko monasterioa bisitatu zuten. Ondoren, 14:30tan, Erreberriko bisita egin zuten : Karlos III.aren jauregiaren bisita. Joko pista baten bitartez, Erreberriko alde zaharreko karriketan eta Andra Mariko elizaren tinpanoa aztertu zuten.\nArratsaldeko 4:30ak aldera, Mendigorriako Errota akanpalekura joan dira. Han bertan, pizinan freskatzeko, errugbian - futbolean eta tenizan aritzeko parada izan zuten, lagunen artean.\nGauean, astronomia sezio bat proposatua izan zaie, teleskopia baten bitartez zeruaren azterketa egiteko.\nOndoko egunean, Jondoni Jakobeko bidea zen gai nagusia. Gosaldu eta gero, Eunate eliza bisitatu zuten eta Garesera hurbildu ziren, erromesen oroit-harritik sarrera oinez hirian eta Gares zeharkatuz zubia ospetsura iritsi arte.\nPiknika egin eta, Nafarrotik Ziburua sartu ziren.\nBostgarrenak Miramonera joan dira !\nEkainaren 19an, asteartez, 5. mailako ikasleekin Miramon Zientzia kutxagunerat joan ziren egun pasa Donostira. Bertan, goizean, bi tailerretan parte hartu zuten.\nLehenik, astronomia tailerrean eta ondotik, elektrizitate tailerrean parte hartu zuten.\nEguerditan, aroa lagun zutela, kanpoan piknikatu zuten denak elkarrekin.\nArratsaldean, bazen ere zer ikusi eta esperimentatu museo interaktiboan : ilusio optikoak, mekanika arloko moduloak, elektrizitate hobekiago ulertzeko esperimentuak eta orohar inguratzen gaituen mundu honen sekretuak azaltzen zituzten moduloak.\nIkasle talde bakotxak, galdezketa orri bat zuen betetzeko bisita mementuan.\nEgun goxo eta interesgarria pasa zuten agian, zientziei begira ikasleek beste ikuspuntu bat ukaitea lortu zutela. Ondoko ikasturtean ere errepikatzekoa !\n4.ak Oiartzunera joan dira !\nEkainaren 19an, asteartez, laugarreneko ikasleak Oiartzunera joan ziren Euskal Herriko historia geologikoan bidaia bat egitera.\nAlde batetik, luberri ikasgune geologikoan aztarna geologikoak aztertuz Lurraren bilakaera aztertu zuten.\nBestetik, Arditurriko meategian erromatarren garaitik orain dela 40 urte arte ustiatu izan den meategi batean asrtu ziren eta garaian garaiko mineralak eta ustiapen teknikak ikusi zituzten.\nHerri kirolak 6.endako !!\nEkainaren 19an, asteartez, Mendi Gaiak elkarteak animatutako Herri Kirol goizean parte hartu dute seigarren guztiek, bi taldeetan banaturik : kapeluaren jokoa, arto landatze eta bilketa, toka jokoa, kontranbandisten lasterketa... denen gustukoa bazen !\nLehengo lanak gaurko jokoak bilakaturik Vivi eta Eñauten azalpenei esker !\nDesafioz betetako giro atsegina ! Azken izerdiak bota dituzte amaierako soka tira erraldoian eta denak irabazle izan dira ! Txalo deneri !